Boikot produk cara terbaik ajar Barat hormat Islam

BANGI, 22 Rabiulawal 1442H, Ahad – Suatu penghinaan besar apabila Barat menuduh Islam menggalakkan keganasan.

Biarpun atas alasan kebebasan bersuara, tuduhan perbuatan berkenaan tetap tidak dapat diterima prinsip moral serta akal waras.

Hakikatnya, Islam dan ‘terrorisme’ ialah dua perkara berbeza. Islam ialah al-Din bersifat rahmah kepada sekalian alam.

Islam melarang keras sebarang bentuk penindasan, kezaliman, kekejaman atau permusuhan dengan bangsa lain biarpun berlainan akidah dan kepercayaan.

Ini fakta cukup jelas mengenai Islam yang perlu diketengahkan kepada Barat bahawa Islam tidak memusuhi mana-mana umat manusia.

Profesor di Pusat Pengajian Usuluddin, Fakulti Pengajian Kontemporari Islam UniSZa, Prof Dr Engku Ahmad Zaki Engku Alwi berkata, umat Islam wajar dan mempunyai hak meluahkan kemarahan serta protes terhadap pihak menghina agama mereka.

Namun, katanya, biarlah kemarahan dan protes itu diluahkan dengan cara baik, logik dan terkawal.

Maka, amat bertepatan sekali apabila Prof Dr Yusof al-Qaradawi menegaskan Islam tidak membenarkan sama sekali kekerasan dan keganasan seperti tindakan membakar kedutaan, membunuh pegawai kedutaan dan melakukan kemusnahan di tempat awam.

“Islam tidak pernah mengharuskan sebarang tindakan keganasan seumpama ini kerana ia jelas bercanggah dengan prinsip moral dan akhlak Islam yang luhur.

“Sebaliknya, al-Qaradawi mencadangkan umat Islam memboikot semua barangan dari AS, Perancis dan negara yang terbabit dalam penghinaan Islam.

“Ini cadangan berhemah dan berpandangan jauh yang sewajarnya diberikan sokongan padu oleh umat Islam seluruh dunia dengan tujuan untuk mengajar Barat bahawa maruah dan agama umat Islam wajib dihormati pada masa hadapan,” katanya.


Haram tudung di sekolah, hakim mahkamah India tak sependapat

NEW DELHI, 17 Rabiulawal 1444H, Jumaat – Isu pengharaman tudung di sekolah dirujuk kepada ketua hakim negara selepas panel Mahkamah Agung India berpecah kepada dua pendapat.

“Kami mempunyai perbezaan pendapat,” kata Hakim Mahkamah Agung, Hemant Gupta – salah seorang daripada dua hakim dalam panel itu.

Gupta berkata, dia mahu rayuan terhadap larangan itu dibatalkan, manakala seorang lagi panel hakim, Sudhanshu Dhulia berpendapat bahawa pemakaian tudung sebagai pilihan.

Katanya, ketua hakim negara akan menubuhkan panel yang lebih besar untuk mempertimbangkan kes itu, dan keputusannya akan terpakai di seluruh negara.

Sementara itu, peguam yang mewakili pempetisyen muslim, Anas Tanwir menyifatkan keputusan berpecah itu adalah ‘separuh kemenangan’ bagi umat Islam.

“Diharapkan ketua hakim negara akan menubuhkan panel yang lebih besar tidak lama lagi dan kita akan mempunyai keputusan muktamad,” katanya.

Larangan negeri Karnataka terhadap pengharaman pemakaian hijab di sekolah pada Februari lalu telah mencetuskan protes dalam kalangan pelajar dan ibu bapa muslim.

Sebagai tindak balas, pelajar Hindu turut mengadakan bantahan sekali gus menambahkan ketegangan agama, tatkala orang Islam mengadu dipinggirkan di bawah kerajaan dipimpin Perdana Menteri, Narendra Modi.

Perdebatan India mengenai hijab muncul ketika protes menggegarkan Iran selepas wanita membantah etika berpakaian di bawah undang-undang Islam.

Umat Islam adalah kumpulan minoriti terbesar di India, yang menyumbang 13 peratus daripada populasi 1.4 bilion penduduk – majoritinya beragama Hindu. – Agensi


Tentera Zionis halang ambulans bawa mangsa tembakan

TEBING BARAT, 21 Rejab 1443H, Rabu – Tentera negara pengganas Israel menembak mati seorang remaja lelaki Palestin berusia 14 tahun di bandar al-Khader, berhampiran bandar Bethlehem di selatan Tebing Barat.

Menurut aktivis tempatan, Ahmad Salah, Mohammad Shehadeh ditembak dan cedera parah ketika konfrontasi antara askar yang menyerbu bandar itu dengan pemuda tempatan.

Katanya, tentera melepaskan tembakan ke arah rakyat Palestin yang mencederakan Mohammad, sebelum menahannya.

Lebih kejam lagi, tentera Zionis tersebut turut menghalang perjalanan ambulans.

Kementerian Kesihatan kemudian berkata, Mohammad meninggal dunia akibat cedera parah.

Pembunuhan itu berlaku beberapa hari selepas seorang lagi remaja, Nehad Amin Barghouti, 19 tahun, ditembak mati oleh tentera Israel di bandar Nabi Saleh, Tebing Barat.

Kumpulan hak asasi manusia Palestin dan antarabangsa sudah lama mengecam tindakan yang dilihat sebagai dasar menembak untuk membunuh dan menggunakan kekerasan secara berlebihan.

Kumpulan hak asasi Israel, B’Tselem berkata, ia telah merekodkan 77 kematian rakyat Palestin di tangan tentera Zionis di Tebing Barat tahun lepas.

Katanya, lebih separuh daripada mereka yang terbunuh tidak terbabit dalam sebarang serangan.

Awal bulan ini, Amnesty International dalam laporan baharu berkata, Israel sedang melakukan ‘jenayah apartheid terhadap rakyat Palestin’ dan mesti bertanggungjawab kerana menganggap mereka sebagai ‘kumpulan kaum yang lebih rendah’. – Agensi


Erdogan dipilih sekali lagi terajui AKP

ANKARA,  11 Syaaban 1442H, Khamis  – Presiden Turki Recep Tayyip Erdogan sekali lagi dipilih untuk menerajui Parti Keadilan dan Pembangunan (AKP) dalam perhimpunan agung parti itu pada Rabu, lapor Xinhua.

“Kami tekad untuk tunaikan janji-janji kami kepada negara, terutama perlembagaan baharu,” kata Erdogan ketika berucap kepada perwakilan parti selepas pemilihan.

Menurut pegawai parti, Erdogan memperoleh 1,428 undi daripada keseluruhan jumlah undi 1,431, tiga undi rosak.

Pada perhimpunan agung itu Erdogan turut melakukan perubahan besar dengan melantik bekas Perdana Menteri Binali Yildirim menjadi ahli lembaga pembuat keputusan dan pentadbiran parti.

Rombakan kabinet juga dijangka dibuat dalam waktu terdekat. -Bernama


Masjid kem pelarian Rohingya di India diroboh?

NEW DELHI, 12 Zulhijjah 1442H, Khamis – Polis dan pihak berkuasa sivil di ibu negara India merobohkan sebuah masjid sementara di sebuah kem Rohingya beberapa minggu selepas kebakaran besar melanda penempatan itu.

Masjid yang dibina daripada kepingan terpal dan buluh, dirobohkan kira-kira jam 7 pagi waktu tempatan hari ini, di kem yang terletak di kawasan Madanpur Khader di New Delhi.

Hampir 300 pelarian, yang kebanyakannya melarikan diri daripada tindakan keras tentera di negara jiran Myanmar – yang majoriti Buddha – memberitahu Al Jazeera struktur itu dirobohkan walaupun mereka meminta pihak berkuasa untuk tidak melakukannya.

Etnik Rohingya yang majoriti muslim berkata, mereka dibiarkan tanpa tempat untuk beribadah.

Menurut pelarian yang dikenali sebagai Mohammad, 33, perobohan itu bermula sejam selepas solat sunat Fajr di masjid.

“Pada awalnya, mereka merobohkan tandas dan bilik air, mencabut pam air tangan dan kemudian merobohkan masjid – semuanya dalam masa 10 minit,” katanya.

Katanya lagi, ketika pelarian berusaha untuk memprotes, pihak berkuasa sebaliknya mengatakan bahawa mereka adalah ‘pendatang asing tanpa izin’ yang tinggal di kem dengan ‘menceroboh tanah’.

Seorang pegawai di balai polis Kalindi Kunj yang berdekatan memberitahu Al Jazeera bahawa struktur yang dirobohkan itu bukan sebuah masjid, sebaliknya hanya sebuah pondok.

Dia enggan menjawab soalan lebih lanjut. – Agensi


Selepas serang Baitulmaqdis, Israel bom Semenanjung Gaza

BAITULMAQDIS, 27 Ramadan 1442H, Ahad – Sebuah jet tempur F-16 Israel mengebom Semenanjung Gaza, malah tentera rejim melepaskan tembakan artileri di kawasan pantai yang dikepung di tengah ketegangan di Baitulmaqdis.

Pesawat perang Israel dilaporkan menyerang dua lokasi di bandar Deir al-Balah hari ini, mereka memusnah dan merosakkan harta benda berdekatan, lapor agensi berita Wafa Palestin.

Namun, serangan udara itu tidak menyebabkan kecederaan, kata laporan itu.

Saluran berita Palestin, al-Yawm (Palestin Hari Ini) melaporkan bahawa tentera Israel menembak dua peluru artileri ke arah timur Deir al-Balah, tanpa ada korban nyawa.

Tentera Israel mengatakan bahawa mereka telah melakukan serangan ke atas kubu tentera Gaza milik gerakan penentangan Hamas sebagai tindak balas terhadap serangan roket dari jalur pantai ke wilayah yang diduduki di selatan.

Sebelumnya pada Sabtu malam, pasukan Israel menembakkan peluru getah dan gas pemedih mata ke atas penduduk Palestin yang melakukan demonstrasi di sepanjang pagar Gaza sebagai solidariti dengan sesama warganegara mereka di Baitulmaqdis.

Kemarahan Gaza berlaku sehari selepas Baitulmaqdis menyaksikan beberapa keganasan terburuk di kota itu selama bertahun-tahun, dengan lebih daripada 200 rakyat Palestin cedera ketika polis Israel menyerang jemaah di perkarangan Masjid al-Aqsa.

Pertembungan itu berlaku di tengah tunjuk perasaan ekoran pengusiran rakyat Palestin secara terancang dari kediaman mereka di kawasan al-Quds di Sheikh Jarrah.

Pada Sabtu malam, jurucakap Briged Izz ad-Din al-Qassam, sayap ketenteraan Hamas, mengeluarkan kenyataan menyokong tunjuk perasaan Baitulmaqdis.

“Ini adalah amaran terakhir kami. Sekiranya pencerobohan terhadap orang-orang kita di kawasan Sheikh Jarrah tidak berhenti dengan segera, kita tidak akan diam dan pihak penjajah akan membayar harga yang tinggi,” kata Panglima Briged al-Qassam, Muhammad al-Deif.

Kumpulan itu turut meminta rakyat Palestin untuk terus melakukan protes pada hari Isnin, ketika negara haram Israel merayakan pendudukan Baitulmaqis pada tahun 1967. – Agensi


Malaysia wajib tolak hubungan dengan negara haram Israel

BANGI, 9 Zulkaedah 1442H, Ahad – Kerajaan Malaysia perlu menolak sebarang usaha untuk merapatkan hubungan dengan negara haram Israel tanpa mengira mana-mana pihak yang menganjurkan inisiatif berkenaan.

Presiden Ikatan Muslimin Malaysia (ISMA), Ustaz Muhammad Fauzi Asmuni berkata, Malaysia juga perlu kekal tidak mengiktiraf Israel sebagai negara sah serta terus berdiri teguh dengan rakyat Palestin.

Beliau berkata, usaha Israel untuk merapatkan hubungan dengan Malaysia, Brunei dan Indonesia hanya sekadar menyempurnakan pelan normalisasi negara penjajah itu, yang telah pun berjaya di beberapa negara Arab dan Afrika.

“Beberapa negara di dunia telah membuktikan bahawa kerajaan yang mengambil sikap berbaik dengan Israel akan ditentang oleh rakyatnya.

“Nasib yang sama bakal berlaku kepada Malaysia jika kerajaan menerima ajakan Israel untuk merapatkan hubungan,” katanya ketika dihubungi Ismaweb.net hari ini.

Terdahulu, agensi berita Reuters melaporkan, Israel berusaha menjalin hubungan dengan negara-negara majoriti muslim di Asia Tenggara iaitu Malaysia, Indonesia dan Brunei.

Sebelum ini, ketiga-tiga negara Islam Asia Tenggara itu mengutuk keras serangan udara Israel ke atas Gaza bulan lalu sehingga menyebabkan lebih 250 penduduk Palestin maut.

Indonesia, Malaysia dan Brunei sebelum ini telah mendesak Pertubuhan Bangsa-Bangsa Bersatu (PBB) untuk masuk campur dan menghentikan ‘kekejaman yang dilakukan terhadap rakyat Palestin’.

Ketiga-tiga negara itu tidak mempunyai hubungan formal dengan Israel dan telah berulang kali meminta penghentian penjajahan Israel di wilayah Palestin serta bergerak ke arah penyelesaian dua negara berdasarkan perbatasan sebelum perang Timur Tengah 1967.


PAS kekalkan Sanusi calon PRN

KUALA TERENGGANU, 2 Muharam 1445H, Khamis – Menteri Besar Kedah, Datuk Seri Muhammad Sanusi Md Nor masih akan dikekalkan sebagai calon pada Pilihan Raya Negeri (PRN) Ogos depan.

Keputusan itu diputuskan dalam Mesyuarat Majlis Syura Ulama PAS semalam, kata Timbalan Presidennya, Datuk Seri Tuan Ibrahim Tuan Man.

Beliau menjelaskan, Sanusi yang merupakan Ketua Pengarah Pilihan Raya PAS Pusat belum hilang kelayakan untuk bertanding dan hanya baru berdepan proses pertuduhan di mahkamah.

“Kita telah putuskan bahawa beliau (Muhammad Sanusi) dikekalkan sebagai (calon) pilihan pertama. Tak ada masalah sebab dia akan bicara pun pada Oktober nanti.

“Setakat ini kita tak meletakkan sebarang syarat kepada beliau sebab apa yang kita lihat, pertuduhan terhadap beliau itu lebih bersifat kepada usaha untuk menggugat (kedudukan) beliau. Kita akan lihat bagaimana proses pendakwaan ke atas beliau nanti,” katanya seperti dilapor media tempatan.

Pun begitu, Tuan Ibrahim berkata, PAS juga bersedia untuk berdepan sebarang kemungkinan berhubung keputusan yang akan dibuat mahkamah selepas proses perbicaraan ke atas Muhammad Sanusi.

“Kita sedia dengan apa-apa (kemungkinan) yang bakal berlaku sebab keputusan itu mengambil masa yang panjang. Kita akan tunggu dululah perbicaraan dia dan keputusan dia nanti. Selepas itu baru parti akan buat keputusan.

“Pertuduhan ke atas beliau (Muhammad Sanusi) pun lebih bersifat usaha untuk menekan. Tapi saya nak kata, beliau dianggap menghina raja, saya berulang kali dengar (ucapan) tak ada disebut pun (penghinaan) institusi diraja Selangor.

“Secara peribadi kalau berlaku kesilapan dalam ucapan beliau, mungkin tak ada sebarang sekatan dan beliau lebih tahu apa yang beliau perlu ucap dan sebagainya,” katanya.

Dalam perkembangan sama, Tuan Ibrahim berkata, isu melanda Muhammad Sanusi menambahkan lagi sokongan rakyat terhadap Perikatan Nasional (PN) sekali gus mendapat simpati termasuk dalam kalangan ahli UMNO sendiri.

Selasa lalu, Muhammad Sanusi didakwa di Mahkamah Sesyen dan Mahkamah Majistret Selayang atas dua pertuduhan menghasut.

Beliau dituduh mengikut Seksyen 4(1)(A) Akta Hasutan iaitu mengeluarkan kata-kata menghasut berhubung pelantikan Menteri Besar Selangor dan penubuhan Kerajaan Perpaduan dalam ceramah politik minggu lalu.

Pemimpin itu juga dituduh melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja.


Sg Gong: Reman 4 pengurus kilang disambung 5 hari lagi

KUALA LUMPUR, 22 Muharram 1442H, Khamis – Tempoh tahanan reman terhadap empat pengurus kilang yang merupakan adik-beradik berhubung siasatan kejadian pencemaran sumber air di Sungai Gong, Rawang disambung lima hari lagi.

Perintah lanjutan tahanan reman yang bermula esok itu dikeluarkan Majistret Nik Mohd Fadli Nik Azlan di Mahkamah Majistret Selayang ke atas kesemua suspek lelaki berumur dalam lingkungan 50 hingga 60 tahun sehingga 15 Sept ini.

Terdahulu, kesemua mereka dibawa ke Kompleks Mahkamah Selayang pada 9.15 pagi. Mereka sebelum ini ditahan reman selama enam hari sejak Sabtu lepas.

Di mahkamah sama, seorang lagi pekerja lelaki sebuah kilang berusia 30-an direman enam hari berhubung siasatan kes yang sama bermula hari ini selepas ditangkap di Gombak, semalam.

Kesemua mereka ditahan reman bagi siasatan kes mengikut Seksyen 430 Kanun Keseksaan iaitu bagi kesalahan melakukan khianat dengan mendatangkan bencana terhadap perjalanan tali air sehingga menyebabkan susut bekalan air kepada manusia dan haiwan.

Seksyen itu memperuntukkan hukuman penjara tidak kurang daripada lima tahun dan maksimum 30 tahun dengan denda atau kedua-duanya jika sabit kesalahan.

Pada Isnin lepas, dua pekerja lelaki sebuah kilang direman enam hari mulai 7 Sept berhubung kejadian sama.

Ekoran pencemaran minyak dari kilang itu pada Khamis lepas, Loji Rawatan Air (LRA) Sungai Selangor Fasa 1, 2, 3 dan Rantau Panjang dihenti tugas, menyebabkan 1,292 kawasan di tujuh wilayah sekitar Lembah Klang mengalami gangguan bekalan air tidak berjadual. – Bernama


Kes cacar monyet di Afrika dianggap darurat

HARARE, 2 Zulhijjah 1443H, Sabtu – Pihak berkuasa kesihatan di Afrika menganggap wabak cacar monyet yang semakin menular di benua itu sebagai situasi darurat, sekali gus menggesa negara kaya untuk berkongsi bekalan vaksin yang terhad.

Wabak cacar monyet telah menjangkiti orang ramai di bahagian tengah dan barat Afrika selama beberapa dekad.

Namun disebabkan kekurangan diagnosis makmal dan pengawasan yang lemah menyebabkan banyak kes tidak dapat dikesan di seluruh benua.

Setakat ini, negara di Afrika telah melaporkan lebih 1,800 kes yang disyaki setakat tahun ini termasuk lebih 70 kematian, namun hanya 109 kes disahkan oleh makmal.

“Wabak khusus ini bagi kami situasi darurat. Kami mahu menangani cacar monyet sebagai situasi darurat sekarang supaya tidak menyebabkan lebih ramai dijangkiti,” kata pemangku Pengarah Pusat Kawalan Penyakit Afrika, Ahmed Ogwell.

Minggu lalu, Pertubuhan Kesihatan Sedunia (WHO) berkata, jawatankuasa kecemasannya merumuskan bahawa wabak cacar monyet yang semakin membimbangkan belum ke tahap untuk diisytihar sebagai darurat kesihatan global.

Agensi kesihatan itu berkata, pihaknya akan mempertimbangkan semula keputusan itu sekiranya penyakit berkenaan terus merebak merentasi banyak sempadan.

Ia termasuk jika menunjukkan peningkatan ketara atau mula menjangkiti golongan wanita hamil serta kanak-kanak.

Di seluruh dunia, lebih daripada 5,000 kes cacar monyet telah dilaporkan di 51 negara, menurut Pusat Kawalan Pencegahan Penyakit AS.

Majoriti kes itu dilaporkan di Eropah, namun tiada kematian di luar Afrika direkodkan.

Di Afrika, WHO berkata, cacar monyet telah merebak ke negara di mana ia tidak pernah berlaku sebelum ini termasuk Afrika Selatan, Ghana dan Maghribi.

Tetapi, lebih daripada 90 peratus jangkitan di benua itu adalah di Congo dan Nigeria, menurut Pengarah WHO Afrika, Dr Moeti Matshidiso.-  Agensi


KKM serah draf pindaan Akta 342 kepada Pejabat Peguam Negara

KOTA BHARU, 18 Jamadilakhir 1442H, Ahad – Draf pindaan terhadap Akta 342 Pencegahan dan Pengawalan Penyakit Berjangkit 1988, telah diserahkan kepada Pejabat Peguam Negara, kata Ketua Pengarah Kesihatan Tan Sri Dr Noor Hisham Abdullah.

Beliau menjelaskan, ini berikutan Akta 342 telah diwartakan sejak 1988 dan perlu dipinda mengikut keperluan semasa, termasuklah jumlah kompaun maksimum RM1,000 di bawah akta berkenaan.

“Sekarang ini kita akan menggunakan Ordinan Darurat untuk kita buatkan pindaan,” katanya ringkas kepada pemberita selepas melawat Pusat Kuarantin dan Rawatan COVID-19 Berisiko Rendah, di Pusat Tarbiyah Islamiah Kelantan (PUTIK), dekat sini, hari ini.

Semalam, Ketua Polis Negara Tan Sri Abdul Hamid Bador dilaporkan berkata, sudah tiba masanya nilai kompaun kerana ingkar dan melanggar prosedur operasi standard (SOP) Perintah Kawalan Pergerakan (PKP) dinaikkan, susulan peningkatan ketara kes COVID-19 di negara ini.

Abdul Hamid turut berkata setiap minggu, ribuan saman dikeluarkan kepada individu yang ingkar dan melanggar SOP PKP, yang kebanyakannya melibatkan kesalahan tiada penjarakan fizikal.

Sementara itu, ditanya mengenai sama ada perubatan Islam atau tradisional boleh digunakan sebagai kaedah alternatif untuk merawat COVID-19, Dr Noor Hisham berkata ia perlu ada bukti serta kajian yang kukuh.

“Kalau kita nak gunakan perubatan Islam ataupun apa-apa perubatan tradisional, kita mesti berdasarkan dalil-dalil yang kukuh dan bukti-bukti, yang kita boleh guna pakai dan kajian-kajian.

“Seperti penggunaan vaksin juga memerlukan kajian fasa klinikal yang ketiga, baru kita boleh lihat kesan sampingan dan keberkesanan vaksin tersebut. Sama juga dengan perubatan tradisonal, jadi kita kena laksanakan kajian terlebih dahulu, sama ada terbukti ataupun tidak,” jelasnya.

Beliau mengulas kenyataan Timbalan Exco Kerajaan Tempatan dan Kesihatan Negeri Kelantan Hilmi Abdullah, yang juga Perawat Persatuan Perubatan Islam DarusSalam Malaysia (DarusSalam) yang mencadangkan, kerajaan mempertimbangkan perubatan secara Islam digunakan sebagai salah satu alternatif merawat pesakit COVID-19, pada 26 Jan lepas.

Hilmi dilaporkan berkata cadangan tersebut dilontarkan untuk bersama-sama membantu Kementerian Kesihatan (KKM), menangani serta merawat pesakit COVID-19 di negara ini yang semakin bertambah. – Bernama


Internet di Gaza kembali pulih

GAZA, 15 Rabiulakhir 1445H, Isnin – Perkhidmatan telefon dan internet kembali pulih ke Gaza selepas komunikasi terputus di kawasan yang dikepung daripada dunia luar.

Paltel Group, yang menyediakan perkhidmatan komunikasi di Semenanjung Gaza berkata, perkhidmatan telekomunikasi dipulihkan secara beransur-ansur.

“Kami dengan sukacitanya mengumumkan bahawa perkhidmatan telekomunikasi (talian tetap, mudah alih dan internet) di Semenanjung Gaza, terganggu pada Jumaat, 27 Oktober 2023, akibat pencerobohan yang berterusan, sedang dipulihkan secara beransur-ansur.

“Pasukan teknikal kami sedang berusaha menangani kerosakan pada infrastruktur rangkaian dalaman dalam keadaan yang mencabar,” katanya dalam satu kenyataan di X.

Secara berasingan, pemantau internet Netblocks berkata, data rangkaian masa nyata menunjukkan sambungan internet sedang dipulihkan di Semenanjung Gaza.

Selama hampir 36 jam, komunikasi di Gaza hampir lumpuh sepenuhnya berikutan serangan udara Israel pada Jumaat yang dikatakan oleh penyedia telekomunikasi Palestin menyebabkan talian komunikasi terputus.

Israel telah mengebom hebat Gaza sejak 7 Oktober apabila Gerakan Perjuangan Islam Palestin (Hamas) melakukan serangan rentas sempadan.

Kementerian Kesihatan di Semenanjung Gaza berkata, serangan Israel telah membunuh sekurang-kurangnya 7,703 orang, terutamanya orang awam dan kebanyakannya kanak-kanak.

Kira-kira 2.3 juta penduduk Gaza bergelut dengan kekurangan makanan, air dan ubat-ubatan akibat sekatan Israel ke atas kawasan itu.

Dilaporkan, hanya beberapa trak bantuan telah menyeberang ke Gaza sejak pembukaan lintasan Rafah hujung minggu lalu.- Agensi


Indonesia, Singapura desak Myanmar segera laksana lima konsensus

JAKARTA, 30 Jamadilakhir 1443H, Rabu – Memandangkan hari ini genap setahun rampasan kuasa tentera di Myanmar, Indonesia dan Singapura mengecam keras kudeta itu dan menggesa junta tentera untuk segera melaksanakan Konsensus Lima Perkara (5-PC).

Tentera Myanmar perlu segera memberi akses kepada duta khas ASEAN untuk memulakan tugas berdasarkan mandat pemimpin-pemimpin ASEAN, kata Kementerian Luar Indonesia dalam satu kenyataan.

“Sebagai sebuah keluarga, ASEAN telah menghulurkan bantuan melalui 5-PC. Malangnya, setakat ini, belum ada kemajuan yang ketara dalam pelaksanaan 5-PC,” menurut kenyataan itu.

Indonesia juga akan terus menghulurkan bantuan, kata kementerian itu, sambil menambah bahawa keselamatan dan kesejahteraan rakyat Myanmar menjadi keutamaan negara itu.

Negara terbesar di Asia Tenggara itu juga menghargai sokongan masyarakat antarabangsa terhadap 5-PC ASEAN untuk menangani krisis di Myanmar.

Pada 23 Januari, Presiden Joko Widodo meluahkan rasa kesal kerana junta tentera tidak komited untuk melaksanakan 5PC semasa lawatan Perdana Menteri Kemboja dan Pengerusi ASEAN, Samdech Techo Hun Sen bulan lepas.

Kekecewaan itu disampaikan semasa panggilan telefonnya dengan Hun Sen atas permintaan kerajaan Kemboja.

Sementara itu, di Singapura, republik itu berkata ia kekal prihatin terhadap keadaan di Myanmar dan kecewa dengan kekurangan kemajuan dalam pelaksanaan 5-PC ASEAN.

Negara itu menggesa pihak berkuasa tentera Myanmar untuk segera melaksanakan 5-PC dengan sepenuhnya, termasuk memudahkan lawatan Duta Khas ke Myanmar untuk bertemu dengan semua pihak yang berkenaan.

Singapura juga menggesa semua tahanan politik dibebaskan termasuk U Win Myint, Daw Aung San Suu Kyi dan tahanan asing. Pihak berkuasa tentera Myanmar juga digesa mengelakkan tindakan yang bertentangan dengan perdamaian nasional di Myanmar.

“Keadaan rakyat di Myanmar semakin merosot,” kata kenyataan itu.

“Singapura tetap komited untuk menyokong usaha ASEAN dalam mengurangkan kesengsaraan di Myanmar,” kata Kementerian Luar (MFA) republik itu dalam satu kenyataan hari ini.

Myanmar bergolak sejak 1 Februari 2021 apabila ketua angkatan tentera Jeneral Min Aung Hlaing menggulingkan kerajaan yang dipilih secara demokrasi pimpinan Aung San Suu Kyi dengan lebih 1,000 orang dilaporkan terbunuh dalam rusuhan yang berlaku selepas itu. – Bernama


Kabinet dengan 22 menteri sudah praktikal, munasabah

Oleh Athirah Huda Zalhe

BANGI, 6 Jamadilawal 1444H, Khamis – Jawatan timbalan menteri mungkin tidak lagi relevan sekiranya fungsi serta keberkesanan menteri dan pasukan Ketua Setiausaha (KSU) bagi setiap kementerian boleh dipertingkat.

Justeru, pemerhati politik, Ir Ts Muhammad Lukman Al Hakim Mohamad menyarankan Perdana Menteri, Datuk Seri Anwar Ibrahim untuk melihat semula fungsi timbalan menteri sebelum membentuk Kabinet yang didakwa akan lebih kecil berbanding kerajaan terdahulu.

“Mungkin ia tidak lagi relevan jika fungsi serta keberkesanan menteri dan pasukan KSU bagi setiap kementerian boleh ditingkatkan.

“Walaupun tugas ini sukar memandangkan banyak permintaan daripada pelbagai parti yang PM perlu pertimbangkan, namun ia adalah langkah terbaik buat negara,” katanya kepada Ismaweb.net, hari ini.

Beliau berkata demikian mengulas rancangan Anwar untuk mengecilkan saiz Kabinet dalam Kerajaan Perpaduan yang bukan hanya membabitkan komponen Pakatan Harapan (PH), malah Barisan Nasional (BN) dan Gabungan Parti Sarawak (GPS) – sebagai gabungan parti besar.

Bersetuju dengan cadangan Anwar, Muhammad Lukman berkata, langkah itu secara tidak langsung mengurangkan perbelanjaan gaji dan elaun jemaah menteri secara drastik, selain meningkatkan keberkesanan setiap kementerian.

Menurutnya, penanda aras negara-negara maju lain yang hanya melantik 10 hingga 20 peratus daripada Ahli Parlimen sebagai menteri Kabinet boleh dijadikan contoh.

“Memandangkan Malaysia mempunyai 222 orang Ahli Parlimen, jumlah menteri Kabinet seramai 22 orang adalah praktikal dan amat munasabah untuk dilaksanakan.

“Ini boleh dilakukan dengan menggabungkan beberapa kementerian sedia ada contohnya pendidikan dengan pengajian tinggi, alam sekitar dan air dengan MOSTI, ekonomi dengan MITI serta pengangkutan dengan kerja raya,” katanya.

Untuk rekod, Kabinet yang diterajui bekas Perdana Menteri, Datuk Seri Ismail Sabri Yaakob terdiri daripada 31 menteri termasuk empat menteri kanan dan 38 timbalan menteri.

Manakala, Perdana Menteri ke-8, Tan Sri Muhyiddin Yassin mempunyai saiz Kabinet yang besar dengan 70 menteri dan timbalan menteri.


Zionis menyerah kalah! Gaza rai kemenangan selepas 11 hari pertempuran

GAZA, 9 Syawal 1442H, Jumaat – Tembakan bunga api menghiasi ruang udara Semenanjung Gaza meraikan kemenangan pejuang Palestin terhadap pertempuran selama 11 hari, selepas pengganas Israel secara rasmi menerima cadangan Mesir untuk melaksanakan gencatan senjata tanpa syarat.

Keputusan rejim Tel Aviv itu secara tidak langsung memberi isyarat kemenangan kepada Pergerakan Perjuangan Islam Palestin (Hamas) dan tentera Briged Ezzedin al-Qassam.

Ia juga kejayaan buat seluruh penduduk Palestin, khususnya di Gaza dan Baitulmaqdis serta umat Islam dan penyokong perjuangan Palestin di seluruh dunia.

Dalam satu kenyataan dari Pejabat Perdana Menteri Israel, Benjamin Netanyahu memaklumkan bahawa Kabinet keselamatan sebulat suara menerima saranan Mesir untuk melaksanakan gencatan senjata tanpa syarat.

Hamas dan Jihad Islam kemudiannya mengesahkan gencatan senjata itu dalam satu kenyataan, yang berkuat kuasa pada jam 2 pagi (waktu tempatan).

Bagaimanapun, pejabat Netanyahu mendakwa kedua-dua pihak masih berunding dengan tepat bila ia akan berkuat kuasa.

Sejak pertempuran minggu lalu, 232 rakyat Palestin termasuk 65 kanak-kanak terbunuh dalam serangan pengeboman Israel.

Sementara di Israel, 12 orang termasuk dua kanak-kanak telah terbunuh sepanjang 11 hari pertempuran. – Agensi


Nelayan warga asing perlu mohon Pas PLKS mulai Januari

BANGI, 16 Jamadilakhir 1443H, Rabu – Tindakan penguatkuasaan akan diambil ke atas semua nelayan warganegara asing yang masih gagal memohon Pas Lawatan Kerja Sementara (PLKS) mulai Januari 2022.

Jabatan Imigresen Malaysia (JIM) berkata, tindakan itu selaras dengan keputusan Mesyuarat Jawatankuasa Bersama Antara Menteri Dalam Negeri dan Menteri Sumber Manusia Mengenai Pengurusan Pekerja Asing, kali ke-5 Bilangan 1 Tahun 2021.

Katanya, mesyuarat itu memutuskan supaya moratorium untuk memperolehi PLKS diberikan kepada warganegara asing yang bekerja di atas vesel penangkapan ikan tempatan sehingga 31 Disember 2021 sahaja.

“Selepas tarikh tersebut, PLKS jangka pendek adalah diwajibkan bagi semua warganegara asing yang bekerja di atas vesel penangkapan ikan tempatan.

“Untuk rekod, sehingga 31 Disember 2021, sebanyak 6,000 permohonan PLKS kepada nelayan warganegara asing telah diluluskan daripada sejumlah 6,298 permohonan yang dikemukakan,” katanya dalam kenyataan, hari ini.

JIM berkata, kadar bayaran PLKS bagi sub sektor perikanan atau nelayan adalah berjumlah RM505, dan tambahan RM500 akan dikenakan untuk setiap permohonan baharu, bagi tujuan bayaran pertukaran Pas.

“Sehubungan itu, jabatan ini menasihatkan kepada semua majikan untuk memastikan semua pekerja masing-masing memiliki PLKS yang sah dan berurusan terus dengan Jabatan Imigresen Malaysia dan Jabatan Perikanan Malaysia tanpa melalui pihak ketiga,” katanya.


SPRM siasat individu terbabit rasuah, pengubahan wang haram kes 1MDB

KUALA LUMPUR, 21 Rabiulawal 1445H, Sabtu – Suruhanjaya Pencegahan Rasuah Malaysia (SPRM) sedang menyiasat beberapa individu kerana disyaki terlibat dalam rasuah dan pengubahan wang haram semasa usaha pemulihan aset 1Malaysia Development Bhd (1MDB) oleh kerajaan.

Menurut sumber SPRM, seorang daripada mereka merupakan peguam didakwa menerima sejumlah wang yang dikatakan dilaburkan di dalam sebuah syarikat pelaburan tidak berlesen yang pernah diambil tindakan oleh Bank Negara Malaysia pada tahun 2021.

Sumber itu berkata, peguam terlibat juga sebelum ini dikatakan telah dilantik oleh 1MDB bagi menyelesaikan isu aset 1MDB dengan syarikat luar negara.

Menurutnya, pegawai SPRM telah hadir ke firma guaman terlibat hari ini bagi mendapatkan dokumen berkaitan penyiasatan itu.

Sementara itu, Ketua Pesuruhjaya SPRM, Tan Sri Azam Baki ketika dihubungi mengesahkan siasatan di bawah Akta SPRM 2009 itu serta kesalahan di bawah Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram (AMLATFPUAA) 2001.

“SPRM juga menafikan kehadiran pegawainya ke premis peguam tersebut menyalahi mana-mana akta yang berkuat kuasa kerana pihaknya mematuhi peraturan serta menyedari privasi antara peguam terbabit dan klien-kliennya,” katanya. – Bernama


2 pemimpin UMNO letak jawatan, kini desakan Zahid berundur

BANGI, 25 Rabiulakhir 1444H, Ahad – Krisis politik dalaman UMNO dilihat semakin tegang, apabila beberapa pemimpin mula meletak jawatan dan mendesak Presidennya, Datuk Seri Ahmad Zahid Hamidi berundur.

Terbaharu, Pengerusi Perhubungan UMNO Negeri Selangor, Tan Sri Noh Omar pula menjadi individu kedua yang mengumumkan peletakan jawatan di dalam parti itu, susulan kekalahan teruk Barisan Nasional (BN) pada Pilihan Raya Umum Ke-15 (PRU15).

Noh berkata, peletakan jawatan itu dibuat bukan sahaja kerana Ahmad Zahid tidak lagi mempercayainya, bahkan beliau juga sudah hilang kepercayaan terhadap Pengerusi BN berkenaan.

“Saya juga minta kalau presiden berjiwa besar, dia patut letak jawatan sebagaimana dulu Datuk Seri Najib Razak bila kalah dia dipaksa letak jawatan.

“Maka, biarlah orang baharu yang menguruskan UMNO,” katanya kepada pemberita di Ibu Pejabat UMNO di Pusat Dagangan Dunia (WTC), Kuala Lumpur.

Meskipun sudah tidak lagi menjadi Pengerusi UMNO Selangor, Noh berkata, beliau masih lagi Ahli Majlis Tertinggi parti dan akan terbabit dalam mesyuarat berkaitannya.

Pada masa sama, beliau turut menegaskan tidak menerima desakan mana-mana pihak untuk meletakkan jawatan, dan enggan mengulas keputusan pemimpin lain terhadap Ahmad Zahid.

Terdahulu, Ketua Penerangan UMNO Malaysia, Shahril Sufian Hamdan mengumumkan langkah sama, termasuk mendesak Ahmad Zahid mengambil tanggungjawab berundur secara terhormat.

Beliau berkata, UMNO perlu mempertimbang langkah seterusnya dalam situasi tiada pihak mencapai angka 112 pada PRU15.

“Benar, keputusan ini besar dan perlu dibuat oleh Majlis Kerja Tertinggi, bukan mana-mana individu atau kelompok sahaja,” katanya.

Berita berkaitan;


2 daerah di Moscow dikuarantin kerana selesema burung

MOSCOW, 28 Syawal 1444H, Jumaat – Datuk Bandar Moscow, Sergey Sobyanin pada Khamis mengarahkan untuk dua daerah di ibu negara Russia, diletakkan di bawah perintah kuarantin berikutan wabak selesema burung.

Menurut dokumen yang diterbitkan di laman web datuk bandar, Kolam Borisovsky di bahagian tenggara Moscow dikenal pasti sebagai sumber penyebaran patogen berbahaya.

Dokumen itu juga mendedahkan bahawa 16 daerah tambahan berada berdekatan dengan kawasan sumber dan berpotensi risiko terjejas.

Langkah kuarantin termasuk sekatan akses orang awam ke kawasan dengan burung mati, dan hanya membenarkan pekerja perkhidmatan negeri sahaja berada di lokasi itu.

Langkah itu juga melarang rawatan burung sakit, import dan eksport burung, pengeraman telur, penempatan dan penyusunan semula burung serta beberapa tindakan lain membabitkan burung.- Agensi


Banjir: DBKL sedia bantu bersih kawasan terjejas luar KL

KUALA LUMPUR, 21 Jamadilawal 1443H, Ahad – Dewan Bandaraya Kuala Lumpur (DBKL) akan turut membantu membersihkan kawasan pasca banjir melibatkan jentera berat di kawasan luar ibu kota khususnya di Lembah Klang.

Menteri Wilayah Persekutuan, Datuk Seri Dr Shahidan Kassim berkata, setakat ini lebih 20 lori dan 10 mesin pengorek telah digerakkan bagi membantu membersihkan kawasan terjejas banjir di Hulu Langat, Selangor serta Bentong, Temerloh dan Mentakab di Pahang.

“Saya dah cadang juga kepada tuan DO (pegawai daerah) tadi agar kita ‘outsource’ (cari khidmat luar) NGO (badan bukan kerajaan) untuk beri bantuan dalam bentuk sewa lori dan ‘backhoe’ (pengorek kaut) yang lebih diperlukan.

“Bermula esok ada satu NGO yang akan bantu di sini (Puchong), dengan sewa lori membabitkan tiap satu pasukan ada satu ‘backhoe’ dan tiga lori untuk alihkan sampah dan sebagainya,” katanya kepada pemberita selepas meninjau kawasan terjejas banjir sekitar Puchong, dekat sini hari ini.

Shahidan turut meminta semua pihak lain termasuk NGO untuk lebih fokus menyalurkan bantuan yang lebih diperlukan untuk situasi pasca banjir memandangkan sumbangan seperti makanan dilihat seakan menjadi lambakan.

Dalam pada itu, Shahidan berkata, DBKL turut bersiap siaga dengan kemungkinan berlakunya gelombang kedua banjir.

Katanya, situasi di Kuala Lumpur yang juga terjejas teruk melibatkan 1,056 keluarga, selain mencatatkan lebih 80 kes cerun runtuh minggu lalu kini berada di bawah kawalan.

Terdahulu, Shahidan menyertai tinjauan kawasan banjir di sekitar Puchong bersama Perdana Menteri, Datuk Seri Ismail Sabri Yaakob. – Bernama


Allahyarham Zaman Khan pejuang agama, bangsa, tanah air yang komited

KITA baru sahaja menerima berita yang sangat sedih, Tan Sri Mohd Zaman Khan telah kembali ke Rahmatullah pada jam 10.15 pagi tadi.

Saya mengenali secara rapat Allahyarham Tan Sri Mohd Zaman Khan dan saya anggap beliau sebagai mentor saya kerana beliau banyak menunjuk ajar dan membimbing saya dalam pelbagai perkara lebih-lebih lagi dalam perjuangan agama, bangsa dan tanah air.

Beliau memang dikenali umum sebagai seorang yang komited dengan perjuangan agama, bangsa dan tanah air. Malah, ketika beliau sakit pun beliau menggagahkan diri untuk turun berjuang. Kita kehilangan seorang lagi pejuang bangsa yang sangat bernilai, pastinya pemergian Allahyarham akan sangat dirasai.

Allahyarham memang nampak seperti seorang yang garang dan tegas tetapi sebenarnya beliau merupakan seorang yang sangat accomodative, mudah berbincang serta menerima pandangan dan idea.

Semoga Allah merahmati roh beliau dan semoga ditempatkan dalam kalangan mereka yang beriman. Ameen.

Pemergianmu akan dirindui kami semua.

Haji Aminuddin Yahaya
Pengerusi Pertubuhan-Pertubuhan Pembela Islam (PEMBELA)


COVID-19: 184 kes baharu libat kategori 3 hingga 5

KUALA LUMPUR, 4 Syaaban 1443H, Isnin – Sebanyak 184 kes daripada 27,435 kes baharu COVID-19 yang dicatatkan semalam terdiri daripada kategori tiga, empat dan lima, kata Ketua Pengarah Kesihatan Tan Sri Dr Noor Hisham Abdullah.

Beliau berkata baki 27,251 kes terdiri daripada kategori satu dan dua, dengan pertambahan kes baharu itu menjadikan jumlah kumulatif kepada 3,622,607 kes.

“Daripada 184 kes kategori tiga, empat dan lima yang dilaporkan, sebanyak 55 kes tidak divaksin atau belum lengkap vaksinasi; 85 kes telah menerima dua dos vaksin COVID-19 tetapi belum menerima dos penggalak dan 44 kes telah menerima dos penggalak,” katanya dalam kenyataan hari ini.

Beliau turut memaklumkan bagi kes kategori tiga, empat dan lima itu terdapat 98 kes melibatkan berumur 60 tahun dan ke atas, 64 kes mempunyai komorbid dan tiga kes ibu mengandung.

Dr Noor Hisham berkata kes COVID-19 sebanyak 1,756 kes dimasukkan ke hospital semalam dan daripada jumlah itu, 724 kes atau 41.2 peratus adalah kategori tiga, empat dan lima, manakala baki 1,032 kes atau 58.8 peratus melibatkan kategori satu dan dua.

Sementara itu, Dr Noor Hisham berkata sebanyak 379 kes memerlukan rawatan di Unit Rawatan Rapi (ICU), 216 kes memerlukan bantuan pernafasan, manakala 30,335 kes sembuh dilapor semalam menjadikan jumlah kumulatif sebanyak 3,281,128 kes.

Mengenai penggunaan katil kes kritikal atau ICU di hospital, beliau berkata lima negeri menunjukkan pengisian 50 peratus atau lebih dengan Selangor dan Putrajaya masing-masing merekodkan kadar 83 peratus, Johor (70 peratus), Kelantan (69 peratus) serta Kuala Lumpur (54 peratus).

Bagi nilai kadar kebolehjangkitan (Rt) COVID-19, Dr Noor Hisham berkata ia kini 1.05, dengan Sarawak mencatatkan Rt tertinggi iaitu 1.38, diikuti Perak (1.24), Kuala Lumpur (1.22), Terengganu (1.14) dan Negeri Sembilan (1.12). – Bernama


Isu anak mualaf: Bukit Aman panggil Ramasamy beri keterangan

BANGI, 29 Rejab 1443H, Khamis – Polis memanggil Timbalan Ketua Menteri II Pulau Pinang, Dr P Ramasamy untuk memberi keterangan di Bukit Aman hari ini, lapor portal Malaysiakini.

Ia dipercayai susulan kenyataan yang dibuat pemimpin DAP itu mengenai isu hak penjagaan dan penukaran agama tiga anak seorang ibu tunggal, Loh Siew Hong, baru-baru ini.

Memetik laporan portal itu, Ramasamy memaklumkan kini berada di Kuala Lumpur dan mempunyai janji temu di Bukit Aman untuk memberi keterangan.

Ahli Dewan Undangan Negeri (ADUN) Prai itu dilaporkan berkata, polis mahu merakam percakapannya ekoran didakwa membuat kenyataan berunsur provokasi dalam isu tersebut.

Katanya, kenyataan itu disiarkan dalam Facebook dan hantaran berkenaan menyatakan kanak-kanak terbabit diculik.

“Peguam saya ada bersama-sama dan saya tidak ada apa-apa yang mahu disembunyikan,” kata Ramasamy.

Minggu lalu, polis membuka kertas siasatan berhubung kenyataan dimuat naik Ramasamy di Facebooknya mengenai isu penukaran agama selepas menerima enam laporan.

Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, hantaran itu berunsur provokatif dan mencetuskan rasa tidak puas hati pelbagai pihak kerana mengaitkan pihak berkuasa agama negeri Perlis.

Kenyataan bertajuk Unilateral Conversion In Perlis? A Sense Of Deja Vu dimuat naik di akaun Facebook Ramasamy pada 13 Februari lalu antara lain mengaitkan pihak berkuasa agama Perlis dengan istilah pengislaman unilateral, penculikan, manipulasi, paksaan serta ancaman dalam mengulas isu hak penjagaan anak seorang wanita.

Difahamkan, Ramasamy disiasat mengikut Seksyen 505 (c) Kanun Keseksaan iaitu bagi kesalahan berniat mengapi-apikan mana-mana golongan atau kaum melakukan kesalahan ke atas golongan atau kaum lain, serta Seksyen 233 Akta Komunikasi dan Multimedia 1998.


Mampukah rakyat utamakan pemimpin muslim wibawa?

BANGI, 30 Muharram 1442H, Jumaat – Mampukah rakyat Malaysia membuat keputusan untuk mendahulukan pemipin muslim yang berwibawa, amanah dan kompeten?

Persoalan itu ditimbulkan oleh Naib Presiden Ikatan Muslimin Malaysia (ISMA), Prof Dr Zainur Rashid Zainuddin susulan daripada pelbagai kejadian politik yang melanda negara sejak kebelakangan ini seperti Pilihan Raya Negeri (PRN) Sabah, selain wakil rakyat lompat parti.

Beliau berkata, sejak sekian lama negara dikuasai ‘warlord’ politik dengan pelbagai agenda yang jauh daripada memartabatkan semula agama, bangsa dan masa depan negara.

“Mampukah rakyat Malaysia membuat keputusan untuk mendahulukan pemilihan kepimpinan kepada pemimpin muslim yang berwibawa, amanah dan kompeten?

“Pemimpin yang jauh daripada rasuah kronisma, membenar empayar peribadi, mendukung agenda liberal, evangelis, cauvinis, syiah, komunis dan tidak tunduk kepada agenda asing,” katanya dalam kenyataan, hari ini.

Sebelum ini, Dr Zainur Rashid berkata, ramai ‘warlord’ tidak mahu memberikan ruang dan peluang kepada pemimpin pelapis yang dinamik dan berkaliber.

“Cuba bandingkan dengan parti-parti politik Melayu sekarang, hampir semua kalau tidak semua dibolot oleh orang lama,” katanya.


Hentikan politik kotor, bekerjalah untuk rakyat

BANGI, 12 Ramadan 1444H, Isnin – Bagaimana negara mahu mencapai kestabilan jika pergolakan antara pemimpin politik masih belum selesai?

Justeru, Pemudi BERJASA Melaka menggesa anggota baharu yang bakal dilantik dalam kerajaan negeri itu untuk fokus bekerja kepada rakyat dan menghentikan pergolakan politik.

Gesaan itu susulan pengumuman peletakan jawatan secara mengejut Datuk Seri Sulaiman Md Ali sebagai Ketua Menteri Melaka ke-12 baru-baru ini, sekali gus ‘menghangatkan’ situasi politik di negeri berkenaan.

“Isu ini tidak boleh dipandang enteng kerana pergolakan politik antara pemimpin di atas akhirnya menyebabkan rakyat di bawah yang terjejas.

“Mandat yang diberikan oleh rakyat perlu ditunaikan. Rakyat mahukan pemimpin yang mendahulukan rakyat, bukan yang hanya jaga poket sendiri dan kepentingan parti semata-mata,” katanya.

Jumaat lalu, Pengerusi Badan Perhubungan UMNO negeri, Datuk Seri Ab Rauf Yusoh dilantik menggantikan Sulaiman sebagai Ketua Menteri Melaka ke-13.

Timbalan Perdana Menteri, Datuk Seri Ahmad Zahid Hamidi turut memaklumkan bahawa negeri itu juga dijangka mempunyai barisan Ahli Majlis Mesyuarat Kerajaan Negeri (EXCO) kerajaan negeri yang baharu susulan penubuhan Kerajaan Perpaduan di negeri terbabit.

Media hari ini melaporkan, barisan EXCO yang baharu dijangka mengangkat sumpah pada Rabu ini selepas senarai nama yang dicadangkan dipersetujui Yang Dipertua Negeri, Tun Mohd Ali Mohd Rustam.

Serentak itu, Pemudi BERJASA Melaka mengingatkan barisan kepimpinan baharu untuk terus bekerja dan berhenti bermain politik kotor sehingga mengabaikan amanah serta tanggungjawab.

“Buat rakyat Melaka khususnya, Pemudi BERJASA Melaka ingin mengajak supaya dapat kita sama-sama cakna dan juga perlu lebih bijak dalam memilih kepimpinan pada masa akan datang.

“Salah pilih pemimpin, kesannya terasa kepada rakyat,” katanya.


GDBet333 eksploitasi agama, ajak orang Islam berjudi

BANGI, 4 Ramadan 1442H, Jumaat – Pihak berkuasa digesa menyiasat dan bertindak segera terhadap syarikat yang mempromosikan aktiviti perjudian, menggunakan lagu hari raya Aidilfitri sebagai muzik latar.

Iklan yang dikeluarkan sebuah syarikat judi berjudul ‘GDBet333 Hari Raya’ berdurasi dua minit itu turut menggunakan pelakon dipercayai beragama Islam.

Bimbang dengan perkara itu, Pengerusi Pertubuhan Kebajikan Amal Sejagat Malaysia (Amal Sejagat), Mohd Nor Izzat Mohd Johari berkata, pihaknya membantah keras sebarang tindakan mengeksploitasi agama.

“Sangat dikesali kerana GDBet333 menggunakan iklan sambutan Hari Raya. Iklan itu menarik orang ramai di kalangan masyarakat Islam berjudi untuk bergembira kerana boleh bertaruh nasib memenangani tawaran wang daripada permainan kasino atas talian.

“Amal Sejagat membantah keras pihak yang mengeksploitasi perayaan agama terutama agama Islam untuk memancing orang ramai berjudi.

“Kerajaan tidak boleh berkompromi dalam hal ini walaupun ia mungkin diberi lesen,” katanya dalam satu kenyataan, hari ini.

Beliau berkata, mempromosi judi untuk mencuba nasib bagi sambutan Hari Raya seperti yang diiklankan bukan sahaja mengeskploitasi orang ramai, malah menghina agama Islam.

“Judi di negara ini sepatutnya dibanteras sepenuhnya,” katanya.

Menerusi semakan di internet, beliau berkata, GDBet333 dipaparkan beroperasi di Malaysia dan Singapura sebagai permainan kasino atas talian melalui telefon pintar dalam bentuk IOS ataupun android.

Video iklan tersebut dilaporkan dimuat naik hampir seminggu lalu di YouTube.

Pun begitu, iklan tersebut dipercayai sudah dipadamkan kerana melanggar garis panduan komuniti YouTube.


Prof Dr Haim Hilman dilantik Naib Canselor UUM

KUALA LUMPUR, 16 Jamadilakhir 1443H, Rabu – Timbalan Naib Canselor (Penyelidikan dan Inovasi) Universiti Utara Malaysia (UUM) Prof Dr Haim Hilman Abdullah dilantik sebagai Naib Canselor UUM yang baharu, berkuat kuasa Isnin lepas (17 Januari).

Ketua Pengarah Pendidikan Tinggi Prof Datuk Dr Husaini Omar dalam kenyataan hari ini memaklumkan, sebagai universiti berfokus pengurusan yang cemerlang, pihaknya percaya dengan segala pengalaman, pengetahuan dan kredibiliti Haim Hilman untuk menggalas tanggungjawab diberikan.

Beliau berkata, kementerian juga percaya Haim Hilman mampu meneruskan kesinambungan UUM sebagai pusat kecemerlangan pembelajaran dan pengajaran, penyelidikan, penerbitan dan perundingan yang terkemuka dalam bidang pengurusan di dalam dan luar negara.

“Kementerian juga mengambil kesempatan untuk mengucapkan setinggi-tinggi penghargaan dan terima kasih kepada Prof Datuk Dr Ahmad Bashawir Abdul Ghani atas segala sumbangan dan kepimpinan beliau menerajui UUM selama tiga tahun sejak 2018,” katanya.

Haim Hilman, 49, berkelulusan Ijazah Sarjana Muda dan Ijazah Sarjana dalam bidang Pentadbiran Perniagaan dari University of Portsmouth, United Kingdom.

Beliau turut memperoleh Ijazah Kedoktoran dalam Pengurusan Strategik pada 2010 dari Universiti Putra Malaysia (UPM). – Bernama


Ingkar SOP: 47 termasuk pemilik pusat hiburan dikompaun RM280,000

GEORGE TOWN, 27 Ramadan 1442H, Ahad – Seramai 47 individu termasuk pemilik sebuah pusat hiburan di Jalan Sultan Ahmad Shah, di sini dikenakan kompaun berjumlah RM280,000 kerana ingkar prosedur operasi standard (SOP) Perintah Kawalan Pergerakan Bersyarat (PKPB), dalam serbuan awal pagi ini.

Ketua Polis Daerah Timur Laut ACP Soffian Santong berkata bertindak hasil maklumat dan risikan, polis menyerbu premis itu pada pukul 1.00 pagi sebelum mendapati semua mereka yang berumur antara 20 dan 57 tahun termasuk 16 wanita itu, sedang berhibur di pusat hiburan berkenaan.

“Ketika serbuan dilakukan kesemua mereka sedang leka berhibur, dan sebaik menyedari kehadiran polis ada di antara mereka yang cuba meloloskan diri malah ada bertindak memanjat tembok untuk melarikan diri, namun tindakan pantas polis mengepung kawasan itu telah berjaya menahan 46 pengunjung di situ,” katanya ketika dihubungi hari ini.

Katanya polis turut menahan seorang lelaki yang merupakan pemilik pusat hiburan itu selepas mendapati semua pengunjung dilihat berhibur di premis berkenaan dalam keadaan sesak tanpa penjarakan fizikal.

“Kesemua pengunjung dikenakan dikompaun RM5,000 tiap seorang, manakala pemilik pusat hiburan itu dikenakan kompaun RM50,000, menjadikan jumlah keseluruhan kompaun RM280,000,” katanya. – Bernama


Isu vernakular: Tak mustahil UEC pula diiktiraf selepas ini

BANGI, 28 Jamadilawal 1443H, Ahad – Keputusan Mahkamah Tinggi Kuala Lumpur bahawa kewujudan sekolah jenis kebangsan (SJK) Cina dan Tamil tidak bercanggah Perlembagaan Persekutuan bukan perkara mengejutkan.

Setidak-tidaknya keputusan itu membuka mata semua pihak, terutama pihak kerajaan untuk berhenti mendanai sekolah itu kerana dikatakan sekolah bukan satu entiti yang boleh dianggap sebagai badan statutori atau pihak berkuasa awam.

Pemerhati politik, Prof Dr Ridhuan Tee Abdullah berpendapat sekolah vernakular tidak seharusnya didanai sepenuhnya oleh kerajaan.

“Ini tidak, setiap tahun, ada sahaja pertambahan sekolah vernakular ini. Paling menyedihkan, tempat yang tidak sepatutnya didirikan sekolah vernakular, terus didirikan. Apakah sudah lupa beberapa insiden. Terbaharu, di bandar Kinrara, Puchong.

“Isunya adalah kenapa kerajaan terus mendanai sekolah vernakular ini? Lebih dahsyat lagi sekolah persendirian bersifat vernakular pun dibantu.

“Jika operasi mereka selaras dengan Perlembagaan, biarlah mereka tanggung sendiri semua perbelanjaan sekolah ini. Kenapa kerajaan harus menanggung kesemuanya?,” soalnya.

Dalam pada itu, Ridhuan Tee tidak menolak kemungkinan Sijil Peperiksaan Bersepadu (UEC) pula akan diiktiraf selepas ini.

“Lebih-lebih jika sokongan orang Cina kembali kepada Barisan Nasional (BN) dalam Pilihan Raya Umum ke-15 (PRU15) kelak.

“Tidak mustahil, apabila sokongan orang Cina kepada MCA bertambah dalam PRU15 nanti, seterusnya akan membawa kepada pengiktirafan UEC dan banyak lagi bantuan kepada institusi pengajian swasta mereka.

“Persoalannya, adakah semua membantu mencapai matlamat pembinaan negara bangsa berteraskan perpaduan?,” soalnya.


Guru patut jadi contoh pada murid ambil suntikan vaksin

BANGI, 14 Muharram 1443H, Isnin – Kakitangan awam termasuk golongan guru perlu memahami kepentingan pengambilan vaksin untuk melindungi diri, keluarga serta masyarakat.

Sultan Johor, Sultan Ibrahim Sultan Iskandar bertitah, pengambilan vaksin adalah penting dan perlu dipertingkatkan bagi mencapai sasaran imuniti kelompok di negara ini, seterusnya berupaya membendung penularan jangkitan COVID-19.

Baginda bertitah, guru-guru seharusnya menjadi contoh dan melindungi murid, apatah lagi sesi persekolahan bakal dibuka tidak lama lagi.

“Guru-guru patut jadi contoh dan melindungi anak murid, bukannya membahayakan mereka, apatah lagi sesi persekolahan akan dibuka tidak lama lagi. Saya dan keluarga juga sudah lengkap mengambil dua dos vaksin.

“Jangan mudah terpengaruh dengan golongan antivaksin sebagaimana saya tegaskan sebelum ini. Percayalah pakar perubatan kita yang bertauliah,” titah baginda.

Sultan Ibrahim bertitah, individu yang menolak vaksin tanpa sebab yang sahih, seolah-olah merelakan diri mereka dijangkiti.

“Saya berharap agar semua rakyat Johor dapat suntikan vaksin dengan segera, supaya boleh kembali bekerja, berniaga dan menjalani kehidupan seperti biasa,” titah baginda dalam Facebook Sultan Ibrahim Sultan Iskandar.

Baginda bertitah demikan sebagai mengulas laporan seramai 779 guru di Johor menolak untuk menerima vaksin COVID-19.

Exco Pendidikan, Penerangan, Warisan dan Budaya Johor, Mazlan Bujang semalam berkata, Jabatan Pendidikan Negeri Johor akan membantu memberi penerangan kepada kumpulan guru terbabit mengenai kebaikan vaksin supaya mereka sedia menerima suntikan.


Mior Faridalathrash Ketua Polis Perak baharu

KUALA LUMPUR, 4 Rabiulakhir 1442H, Jumaat – Timbalan Pengarah Siasatan/Perundangan Jabatan Siasatan Jenayah (JSJ) Bukit Aman, Datuk Mior Faridalathrash Wahid antara sembilan pegawai kanan Polis Diraja Malaysia (PDRM) yang terlibat dalam pertukaran jawatan berkuat kuasa, pada 21 Disember depan.

Ketua Komunikasi Korporat PDRM, Datuk Asmawati Ahmad dalam kenyataan memaklumkan Mior Faridalathrash dilantik sebagai Ketua Polis Perak yang baharu dengan memangku pangkat Komisioner Polis (CP).

Pertukaran lain antaranya membabitkan Ketua Cawangan Khas Perak, Datuk Mazlan Santarai dilantik sebagai Timbalan Ketua Polis Perak dengan memangku pangkat Deputi Komisioner Polis (DCP).

Ketua Penolong Pengarah Kepolisan Komuniti, Jabatan Pencegahan Jenayah dan Keselamatan Komuniti (JPJKK) Bukit Aman, Datuk Dr Mustafa Khan Abdul Samat dilantik sebagai Timbalan Pengarah (Perancangan Strategik) JPJKK Bukit Aman dengan memangku pangkat DCP.

Selain itu, Ketua Penolong Pengarah (Siasatan Jenayah Korporat/Kewangan) Jabatan Siasatan Jenayah Komersil (JSJK) Bukit Aman, Datuk S Sasikala Devi dilantik sebagai Timbalan Pengarah (Siasatan) JSJK Bukit Aman.

Pertukaran lain turut menyaksikan Penolong Pengarah E2, Cawangan Khas Bukit Aman Senior Asisten Komisioner (SAC) Shazeli Kahar dilantik sebagai Ketua Cawangan Khas Perak.

Ketua Pusat Pengajian Sains Penyiasatan dan Pendakwaan, Maktab PDRM SAC R Munusamy dilantik sebagai SAC Bahagian Pentadbiran Maktab PDRM.

Asmawati berkata Pegawai Turus E1B5, Cawangan Khas Bukit Aman ACP Mohamad Mashdik Yahya dilantik sebagai Penolong Pengarah E2 Cawangan Khas Bukit Aman dengan memangku pangkat SAC.

Pertukaran lain turut melibatkan Asisten Komisioner (ACP) Pentadbiran Jabatan Pengurusan Selangor, ACP Mohammad Abd Hamid dilantik sebagai Ketua Pusat Pengajian Sains Penyiasatan dan Pendakwaan, Maktab PDRM dengan memangku pangkat SAC.

Dalam pada itu, Ketua Jabatan Siasatan Jenayah Narkotik (JSJN) Kedah ACP Mohd Zaki Ashar dilantik sebagai Penolong Pengarah Narkotik (Risikan) Zon 1, JSJN Bukit Aman. – Bernama


PA takkan terima dana Israel

BAITULMAQDIS, 16 Rabiulawal 1442H, Isnin – Pihak berkuasa Palestin (PA) akan menerima kembali cukai pendapatan yang dikumpul rejim pengganas Israel bagi pihaknya, lapor media Israel.

Sebelum ini, PA berhenti menerima cukai pada Mei ketika Presiden Mahmoud Abbas bertindak menangguhkan semua perjanjian dengan Israel, sebagai protes terhadap rancangan negara haram merampas wilayah Tebing Barat yang diduduki.

Sebaliknya, Setiausaha Jeneral Majlis Menteri Palestin, Amjad Ghanem membantah laporan itu, selain menegaskan bahawa PA akan terus menolak dana berkenaan.

Keputusan diputuskan sehinggalah Israel bersetuju dengan tuntutannya, termasuk melonggarkan sekatan pergerakan penduduk dan barangan di antara Tebing Barat dan Semenanjung Gaza.

“Kami berharap akan memenangi pertempuran politik bagi mendapatkan kembali dana dan pampasan,” katanya.

Israel setakat ini mengumpul 2.5 bilion shekel (AS$0.74 bilion) wang terkumpul milik PA, yang digunakan untuk membayar gaji penjawat awam PA dan pegawai di Tebing Barat. -Agensi


Turkiye, Russia boleh eksport barangan lain melalui koridor bijirin

ISTANBUL, 17 Jamadilawal 1444H, Isnin -Ankara dan Moscow boleh mula mengeksport produk makanan yang berbeza dan komoditi lain secara beransur-ansur melalui koridor bijirin.

Perkara itu dimaklumkan Presiden Turki, Recep Tayyip Erdogan kepada rakan sejawatannya dari Russia pada Ahad, lapor Agensi Anadolu.

Dalam panggilan telefon dengan Vladimir Putin, Erdogan berkata, lebih 13 juta tan bijirin telah sampai kepada mereka yang memerlukan.

Perkara itu dilakukan melalui usaha bersama setakat ini di bawah perjanjian eksport bijirin Laut Hitam, menurut satu kenyataan oleh Direktorat Komunikasi Turkiye.

Erdogan juga menyatakan hasrat ikhlasnya kepada Putin untuk menamatkan perang Moscow-Kyiv ‘secepat mungkin.’

Türkiye telah dipuji di peringkat antarabangsa kerana peranan sebagai orang tengah antara Ukraine dan Russia.

Ankara telah berulang kali menyeru Kyiv dan Moscow untuk menamatkan perang yang bermula pada bulan Februari.

Pada 22 Julai, Turkiye, PBB, Russia, dan Ukraine menandatangani perjanjian penting di Istanbul untuk menyambung semula eksport bijirin dari tiga pelabuhan Laut Hitam Ukraine, yang telah bertangguh kerana perang.

Beberapa hari sebelum tamat tempoh yang dijadualkan, perjanjian bijirin penting dilanjutkan selama 120 hari lagi, bermula pada 19 November. – Agensi


Hong Kong haramkan produk import dari Jepun

HONG KONG, 24 Zulhijjah 1444H, Khamis – Hong Kong mengharamkan produk yang di import dari Fukushima dan beberapa wilayah di Jepun sekiranya negara itu bertindak membuang sisa radioaktif di laut.

Setakat ini, import produk tertentu seperti buah-buahan dan sayur-sayuran telah diharamkan.

Setiausaha Alam Sekitar dan Ekologi, Tse Chin-Wan berkata, walaupun sisa air dari loji nuklear Fukushima itu dirawat sebelum disalurkan ke Laut Pasifik, tetapi kesilapan proses boleh memberi risiko ekologi dan keselamatan makanan.

Kebimbangan berkenaan berpunca rancangan kontroversi Jepun yang mendapat sokongan Pertubuhan Bangsa-Bangsa Bersatu (PBB) mahu membuang sisa berkenaan secara berperingkat.

“Penilaian kami menunjukkan wilayah berhampiran Fukushima membuat risiko yang tinggi, jadi kami tanggungjawab untuk menyelamat penduduk kami,” katanya.

10 wilayah yang terkesan termasuk Tokyo, Fukushima, Chiba, Tochigi, Ibaraki, Gunma, Miyagi, Niigata, Nagano dan Saitama, katanya.

Gempa bumi dan tsunami pada Mac 2011 memusnahkan sistem loji nuklear Fushima Daiichi sekali gus menyebab tiga reaktor rosak  sehingga pengeluaran jumlah yang besar sinaran radioaktif.

Pada 2021, kerajaan Jepun mengumumkan rancangan untuk melepaskan sinaran radioaktif secara berperingkat-peringkat – mendakwa radioaktif yang rendah berikutan pencairannya kepada tahap yang dikatakan selamat.

Minggu lalu, agensi nuklear PBB mengesahkan rancangan berkenaan memenuhi piawaian antarabangsa dan tidak memberi kesan kepada alam sekitar dan kesihatan.

Bagaimanapun rancangan itu telah mendapat bantahan daripada komuniti nelayan tempatan yang bimbang tentang keselamatan dan menyebabkan kerosakan hidupan laut.

Malah, negara-negara jiran, termasuk Korea Selatan, China dan negara-negara Pulau Pasifik, juga telah membangkitkan kebimbangan keselamatan. – Agensi


2 nama dicalonkan ganti Presiden Palestin

BAITULMAQDIS, 6 Rejab 1443H, Selasa – Dua calon pengganti Presiden Palestin yang berusia 86 tahun, Mahmoud Abbas, dinamakan untuk memegang jawatan tertinggi dalam Pertubuhan Pembebasan Palestin (PLO), semalam.

Agensi berita rasmi Palestin, WAFA melaporkan, 141 anggota Majlis Pusat PLO melantik Hussein Al-Sheikh, 61, orang kepercayaan Abbas, yang berkhidmat sebagai penghubung utama dengan Israel dan Amerika Syarikat (AS) ke Jawatankuasa Eksekutif PLO.

Beliau berkemungkinan akan menggantikan Allahyarham Saeb Erekat sebagai Setiausaha Agung Jawatankuasa berkenaan.

Majlis yang bermesyuarat buat kali pertama dalam hampir empat tahun itu turut memilih Rawhi Fattouh, 73, seorang lagi pembantu Abbas, untuk mengetuai badan pembuat keputusan tertinggi PLO, Majlis Kebangsaan.

Kedua-dua individu itu dicalonkan oleh Abbas yang disokong oleh Barat dan pergerakan Fatah.

Bagaimanapun, mereka dijangka tidak akan mempromosikan sebarang perubahan dalam dasar mengenai pengendalian konflik dengan negara pengganas Israel.

Sementara itu, Pergerakan Perjuangan Islam Palestin (Hamas) dan Gerakan Jihad Islam menolak jemputan untuk menghadiri sesi dua hari majlis yang bermula pada Ahad, dengan mengatakan Abbas perlu memulakan reformasi perkongsian kuasa terlebih dahulu.

“Pelantikan ini adalah batal, tidak sah dan tiada konsensus (kebangsaan). Ia tidak lain hanyalah penempatan semula pasukan (Abbas),” dakwa jurucakap Hamas, Fawzi Barhoum di Gaza.

Abbas mengetuai PLO dan Pihak Berkuasa Palestin (PA) menjalankan pemerintahan sendiri yang terhad di Tebing Barat diduduki Israel.

Saingan utamanya, Hamas mengendalikan Semenanjung Gaza yang juga kubu kuat Gerakan Jihad Islam.

Kedua-dua kumpulan menuduh Abbas, yang gagal mengadakan pilihan raya presiden sejak 2005, tidak melakukan tindakan yang mencukupi untuk memulihkan perpecahan Palestin dengan mengadakan undian.

Sementara itu, Abbas pula menyalahkan Hamas atas perpecahan semasa.

Penganalisis Palestin berkata, pelantikan Majlis Pusat boleh meningkatkan prospek Hussein dan Rouhi untuk menggantikan Abbas, tetapi perpecahan dalaman serta pencabar lain yang berpotensi, menutup gambaran politik. – Agensi


PKPB di Selangor, Kuala Lumpur, Putrajaya

KUALA LUMPUR, 24 Safar 1442H, Isnin  – Kerajaan bersetuju melaksanakan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya berkuat kuasa 12.01 tengah malam 14 Oktober hingga 27 Oktober ini, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, keputusan itu dicapai pada Sidang Khas Majlis Keselamatan Negara (MKN) yang dipengerusikan Perdana Menteri Tan Sri Muhyiddin Yassin hari ini, selepas mendapat nasihat Kementerian Kesihatan Malaysia (KKM) dan mengambil kira peningkatan kes dan penularan COVID-19 seperti di Klang, Daerah Petaling serta Gombak.

“Pergerakan keluar masuk, merentas daerah adalah tidak dibenarkan. Bagaimanapun, bagi pekerja yang perlu merentas daerah, perlu menunjukkan pas kerja atau surat kebenaran daripada majikan,” katanya pada sidang media secara maya menerusi Facebook Kementerian Pertahanan.

Katanya, semua sekolah, institusi pengajian tinggi, institut latihan kemahiran, tadika, taska, pusat tahfiz, taman-taman awam dan pusat rekreasi ditutup, dan hanya dua orang sahaja daripada satu rumah dibenarkan keluar untuk membeli barangan keperluan.

Ismail Sabri berkata, masjid, surau dan rumah ibadat bukan Islam turut ditutup, di samping semua aktiviti sukan, rekreasi, sosial dan budaya, serta majlis perkahwinan dan pertunangan juga tidak dibenarkan.

Selain itu, beliau berkata, pusat-pusat hiburan dan kelab malam turut tidak dibenarkan beroperasi.

Bagaimanapun, Ismail Sabri berkata semua kegiatan ekonomi, industri dan perkilangan di Selangor, Kuala Lumpur dan Putrajaya masih dibenarkan beroperasi seperti biasa dan senarai prosedur operasi standard (SOP) lanjut dan terperinci akan diumumkan oleh MKN dalam masa terdekat.

Mengenai kesalahan ingkar arahan Perintah Kawalan Pergerakan Pemulihan (PKPP), beliau berkata, Polis Diraja Malaysia menahan 617 individu, dan daripada jumlah itu 44 individu direman, manakala dua individu dikenakan jaminan, semalam.

Memperincikan perkara itu, Ismail Sabri berkata, antara kesalahan tertinggi dilaporkan adalah penjarakan fizikal melibatkan 239 individu, tidak memakai pelitup muka (178) dan aktiviti di dalam kelab malam (105 individu).

“Kesalahan lain termasuk gagal menyediakan peralatan atau catatan keluar masuk (89), melanggar syarat kawasan PKPB (20), pendatang asing tanpa izin (16), aktiviti pelacuran (lapan), aktiviti perjudian (tiga), tinggal di Malaysia melebihi tempoh (tiga), premis tanpa lesen (satu), dan menghalang penjawat awam menjalankan tugas (satu),” katanya.

Beliau menegaskan bahawa peningkatan jumlah tangkapan membuktikan bahawa pihak berkuasa tidak berkompromi dengan mana-mana individu atau premis yang tidak mematuhi SOP yang ditetapkan MKN.

“Pasukan Petugas Operasi Pematuhan akan mempertingkatkan pemeriksaan serta mengambil tindakan ke atas pemilik premis dan orang awam yang tidak patuh SOP PKPP yang ditetapkan,” katanya. -Bernama


Polis serbu restoran dijadikan pusat hiburan

KUALA LUMPUR, 14 Rabiulawal 1442H, Sabtu – Menjadikan restoran sebagai pusat hiburan sementara, itulah taktik digunakan tiga premis yang diserbu pihak polis ketika membuat tinjauan Perintah Kawalan Pergerakan Bersyarat (PKPB), di sekitar Bandar Puteri Puchong, awal pagi tadi.

Ketua Polis Daerah Serdang ACP Razali Abu Samah berkata ketiga-tiga premis yang beroperasi secara tertutup berkenaan mempunyai lesen sah restoran tetapi ia telah disalahgunakan.

Beliau berkata serbuan yang bermula pada kira-kira 10 malam tadi, mendapati ketiga-tiga premis itu lengkap memiliki kerusi dan meja makan tetapi ia tidak menyediakan perkhidmatan makanan.

“Sebaliknya, apabila polis membuat serbuan, kami mendapati kesemua premis itu menjual minuman keras dan dipasangkan televisyen besar untuk aktiviti berhibur.

“Ini sekali gus jelas melanggar arahan PKPB dan ia sama sekali tidak dibenarkan beroperasi,” katanya kepada pemberita selepas membuat tinjauan PKPB, di lokasi kejadian.

Razali berkata dalam tinjauan itu, pihaknya juga menahan 18 wanita warga Vietnam dipercayai bekerja sebagai pelayan pelanggan (GRO) di ketiga-tiga premis itu, tujuh lelaki warga Myanmar serta seorang lelaki Bangladesh dipercayai pekerja di premis berkenaan selain dua individu tempatan berusia lingkungan 25 hingga 55 tahun.

Razali berkata pihaknya juga mengeluarkan kompaun kepada 37 pelanggan serta pekerja tempatan di ketiga-tiga premis berkenaan selepas didapati melanggar arahan PKPB mengikut Peraturan 3 dan 11 Peraturan-Peraturan Pencegahan Penyakit Berjangkit dan Pengawalan Penyakit Berjangkit 1988 (Langkah-Langkah Di Dalam Kawasan Tempatan Jangkitan). – Bernama


Pesara tentera selesaikan masalah pengawal keselamatan tak terlatih

BANGI, 12 Safar 1442H, Rabu – Cadangan Kementerian Sumber Manusia untuk mngambil pesara tentera bagi mengisi kekosongan perkhidmatan kawalan keselamatan adalah sangat baik serta dialu-alukan.

Penganalisis pertahanan, Zaki Salleh berkata, cadangan itu bagi menjenamakan semula tugas dan peranan perkhidmatan kawalan keselamatan menggunakan khidmat pesara tentera.

Katanya, ia sekali gus mengurangkan kebergantungan terhadap pekerja asing, selain mengatasi isu pengawal keselamatan tidak terlatih.

“Paling penting, pengambilan pesara tentera dapat menyediakan peluang pekerjaan kepada mereka.

“Pada peringkat usia 40-an, pesara tentera yang masih cergas merupakan sumber tenaga yang produktif. Sekurang-kurangnya mereka boleh diambil bekerja sebagai pengawal keselamatan untuk tempoh tiga hingga lima tahun,” katanya menulis di Sinar Harian, hari ini.

Terdahulu, Kementerian Sumber Manusia sedang dalam perbincangan dengan Kementerian Pertahanan untuk mengambil pesara tentera bagi mengisi kekosongan perkhidmatan kawalan keselamatan di negara ini.

Menteri Sumber Manusia, Datuk Seri M. Saravanan berkata, perkhidmatan kawalan keselamatan perlu diberi penjenamaan semula dengan mengambil kira tahap kecergasan dan faktor usia seseorang petugas yang menjaga kebanyakan premis perbankan serta perniagaan.

Mengulas mengenai perkara sama, Zaki berkata, pengawal keselamatan kebiasaannya dikehendaki bertugas selama lapan jam sehari dalam 26 hari sebulan.

Beliau berkata, mereka juga diarahkan bekerja lebih masa selama empat jam setiap hari, yang bermakna tempoh bekerja adalah selama 12 jam secara berterusan.

Malah, katanya, kebanyakan syarikat perkhidmatan kawalan keselamatan juga mahu pengawal keselamatan bekerja termasuk pada hari rehat dan hari cuti, namun imbuhan yang diberi tidak setimpal.

“Akibatnya, banyak syarikat perkhidmatan kawalan keselamatan sukar mencari pekerja sehingga melonggarkan prosedur pengambilan. Disebabkan itu, ramai pengawal keselamatan tidak berani untuk membanteras jenayah yang sedang berlaku kerana mereka tidak tahu apa yang perlu dilakukan,” katanya.

Sebaliknya, beliau berkata, pesara tentera yang berkemahiran dan terlatih seperti anggota komando pasti mengetahui sebarang tindakan atau respons sekiranya berlaku sebarang jenayah.

Katanya, penjenayah yang perlu berhadapan dengan pengawal keselamatan bekas tentera terlatih pasti akan berfikir dua kali, selain gusar dengan tentangan yang bakal diterima, lantas dapat mengurangkan risiko jenayah.

“Sekiranya khidmat pesara tentera sangat-sangat diperlukan dalam industri berkenaan, maka kedua-dua kementerian yang berbincang perlulah mengemukakan bentuk tugas, skim kerja dan paling penting, kadar gaji hendaklah setimpal dengan kemahiran serta khidmat yang diberikan,” katanya.


Pengundi perlu ‘ajar’ pemimpin sombong, bongkak pada PRN Johor: PAS

MERSING, 15 Rejab 1443H, Khamis – Pesuruhjaya PAS negeri, Abdullah Husin meminta pengundi pada Pilihan Raya Negeri (PRN) Johor agar menjadikan ia medan untuk ‘mengajar’ golongan pemimpin parti tertentu yang sombong dan bongkak.

Tanpa menyebut mana-mana parti, beliau bagaimanapun berkata, sikap golongan itu ketika ini sudah pun menggambarkan sesuatu yang tidak baik yang boleh berlaku pada masa akan datang.

“Tidak sepatutnya seseorang itu atau sesuatu golongan itu merasa sombong dan bongkak apabila dia merasakan ada kekuatan dan melupakan kawan-kawan.

“Bukan sahaja melupakan tetapi bahkan menghina kawan dan seumpamanya.

“Untuk memastikan masa depan negara kita, maka kita mestilah berani membuat perubahan dan dengan izin Allah SWT dengan penyatuan dan gabungan di antara Bersatu, PAS dan Gerakan dalam PN,” katanya seperti dilapor akhbar tempatan.

Beliau berkata demikian pada Program Pentas PN Dewan Undangan Negeri (DUN) Tenggaroh, di Felda Tenggaroh 3 di sini.

Sementara itu, beliau senada dengan pandangan pemerhati politik yang melihat bahawa PRN Johor menjadi kayu ukur untuk Pilihan Raya Umum (PRU) akan datang.

“PRN Melaka belum lagi menjadi kayu ukur, negeri Johor kelak membabitkan pengundi muda, automatik, yang lebih besar dengan jumlah kerusi yang banyak 56 kerusi di DUN dan kepelbagaian perkara.

“… dan suasana isu semasa inilah menjadi ukuran kepada PRU yang ke-15,” katanya.


SJKC Mikro: Prof Kok Seong nasihat masyarakat Cina jangan tonjol sifat rakus, jelik

Oleh Siti Hafidah Abd Ghaffar

BANGI, 13 Safar 1444H, Sabtu – Tindakan segelintir masyarakat Cina membantah cadangan penggabungan Sekolah Jenis Kebangsaan Cina (SJKC) Mikro bukan sahaja memperlihatkan sifat jelik, bahkan rakus yang selalu mahu keuntungan dalam apa jua keadaan.

Walhal, cadangan Kementerian Pendidikan Malaysia (KPM) mengenai perkara itu dilihat langkah paling logik dari pelbagai segi antaranya pragmatisme pengurusan.

Sewajarnya, langkah tersebut – yang membabitkan semua jenis sekolah dan bukannya SJKC sahaja – hendaklah diterima baik dengan minda terbuka, kata Felo Utama Institut Kajian Etnik (KITA), Universiti Kebangsaan Malaysia, Prof Emeritus Datuk Dr Teo Kok Seong.

Ini kerana, logik cadangannya begitu nyata, iaitu tidak mampan langsung untuk terus-terusan mengekalkan keadaan persekolahan sebegitu.

“Namun kerana kerakusan, masyarakat Cina mahu menyelesaikan keadaan ini dengan cara memindahkan setiap satu SJKC yang terbabit ke tempat lain, malah di kawasan baharu yang kekadang amat jauh daripada tapak asalnya.

“Dalam hal ini, mereka tidak mahu SJKC yang terbabit ini bergabung sesama sendiri meskipun dalam sesuatu kawasan atau daerah itu, sebagai mana yang dicadangkan KPM,” katanya ketika dihubungi Ismaweb.net.

Beliau berkata, kerakusan ini begitu jelik sehingga masyarakat Cina sengaja buat-buat lupa bahawa sesebuah SJKC tertentu itu didirikan di sesebuah tempat untuk menampung keperluan pendidikan vernakular Cina di situ atas permohonan mereka.

“Sebab enrolmennya mengecil sehingga terpaksa digabungkan adalah bukan bikinan etnik lain. Ia yang merupakan bikinan etnik Cina sendiri yang gagal mengekalkan enrolmen munasabah ekoran kadar kelahiran yang rendah dalam kalangan etnik Cina.

“Perkara itu hendaklah bukan sahaja difahami mereka sendiri tetapi ikut diambil tanggungjawabnya oleh mereka sendiri dengan bersetuju kepada cadangan penggabungan KPM itu,” katanya.

Pada masa sama, Prof Kok Seong beranggapan tidak ada keperluan langsung untuk memindahkan SJKC Mikro ke tempat lain, sedangkan sedia maklum bahawa sekolah lama gagal mengekalkan enrolmen minimum.

“Kemahuan menggunakan ‘badi’ sekolah lama ini untuk sekolah baharu sebenarnya tidak selari dengan amalan kepercayaan Cina, yang tidak mahu menyimpan lagi apa-apa yang tidak membawa kejayaan.

“Akan tetapi, oleh sebab kerakusan, masyarakat Cina sanggup melakukan sesuatu yang langsung tidak bersifat Cina itu, iaitu mahu terus mengekalkan apa-apa yang tidak membawa kejayaan,” katanya.

Menurut Kementerian Pendidikan, dari 1,302 buah SJKC di seluruh negara, 616 buah atau 47.3% mempunyai murid kurang daripada 150 orang.

Keadaan yang sama turut berlaku di Sekolah Kebangsaan (SK) dan Sekolah Jenis Kebangsaan Tamil (SJKT).

Pada Ogos lalu, Kementerian Pendidikan telah membuat tinjauan dalam kalangan ibu bapa murid SJKC Mikro mengenai rancangan penggabungan sekolah yang telah menarik perhatian masyarakat Cina sehingga kedengaran saranan ‘Tidak boleh kurang walaupun sebuah (sekolah)’.

Oleh itu, Kementerian Pendidikan telah berjanji untuk menangguhkan sementara rancangan penggabungan sekolah untuk pertimbangan semula bagi mendapatkan penyelesaian terbaik untuk SJKC Mikro demi perkembangannya.

Pautan berkaitan;


KKM keluar kompaun kepada Lim Kit Siang

KUALA LUMPUR, 19 Syaaban 1443H, Selasa – Kementerian Kesihatan (KKM) telah mengeluarkan kompaun kepada Ahli Parlimen Iskandar Puteri Lim Kit Siang atas kesalahan melanggar prosedur operasi standard (SOP) pengawalan wabak COVID-19.

Menteri Kesihatan, Khairy Jamaluddin menerusi perkongsian di Twitter berkata, kompaun berkenaan dikeluarkan pada 20 Mac dan beliau turut menyertakan bukti kertas saman terhadap Lim.

Khairy membuat perkongsian itu sebagai reaksi selepas Ahli Parlimen Pekan, Datuk Seri Najib Tun Razak mempersoalkan mengapa Lim tidak didenda kerana berpelukan dengan ahli parti pada Kongres Kebangsaan DAP ke-17 yang berlangsung Ahad lepas.

“Kompaun sudah dikeluarkan kepada @limkitsiang. KKM juga harap @NajibRazak bayar satu kompaun yang dikeluarkan semasa PRN (Pilihan Raya Negeri) Johor yang masih belum settle (dijelaskan).

“KKM juga harap @NajibRazak menerima empat lagi kompaun yang dihantar melalui pos daftar yang pegawai DS (Datuk Seri) enggan terima sebelum ini,” katanya.

Sebelum ini, Khairy dilaporkan berkata, KKM mengeluarkan lima kompaun kepada bekas perdana menteri itu atas kesalahan pelanggaran SOP pada PRN Johor.-  Bernama


Gempa bumi 5.2 magnitud gegar Iran

TEHRAN, 30 Rejab 1444H, Selasa – Gempa bumi kuat berukuran 5.2 skala Richter menggegarkan wilayah Fars di tenggara Iran, hari ini, menurut agensi berita Anadolu.

Pusat Seismologi Kebangsaan Iran memaklumkan, gempa bumi itu berpusat di kampung Dorz.

Katanya, gegaran berlaku pada kedalaman 10 kilometer atau 6.2 batu.

“Selepas menerima berita tentang kejadian gegaran ini, tiga pasukan pakar Bulan Sabit Merah telah dihantar ke tapak untuk menilai potensi kerosakan, dan semua pasukan Bulan Sabit Merah di wilayah itu diletakkan dalam keadaan berjaga-jaga,” kata Pengarah Urusan Bulan Sabit Merah cawangan Wilayah Fars, Hossein Darvishi.

Bagaimanapun, setakat ini tiada laporan mengenai kemalangan jiwa atau kerosakan dilaporkan akibat gempa bumi itu. – Agensi


Warga KKM masih bertahan perangi COVID-19

PUTRAJAYA, 11 Rabiulawal 1442H, Rabu – Tekanan tugas yang tinggi, kelesuan mental dan fizikal, sukar melelapkan mata di malam hari tidak mematahkan semangat Ketua Pengarah Kesihatan Tan Sri Dr Noor Hisham Abdullah dan warga Kementerian Kesihatan Malaysia (KKM) untuk terus berjuang memerangi penularan COVID-19 yang berlarutan di dalam negara.

Dr Noor Hisham berkata seluruh warga KKM termasuk beliau sendiri tidak terkecuali daripada terkesan akibat kelesuan mental dan fizikal dalam berhadapan dengan “musuh” yang tidak dapat dilihat itu.

“Setiap lapisan warga kerja KKM menjalankan tugasan dengan sebaik mungkin. Mungkin ada yang terkesan iaitu tekanan yang tinggi, termasuk Ketua Pengarah Kesihatan sendiri (yang merasai) tekanan yang amat tinggi.

Kadang-kadang malam pun tak boleh tidur kerana pelbagai aktiviti yang kita fikirkan (mengenai) bagaimana kita nak menyelesaikan masalah ini. (Namun), setakat ini kita masih boleh bertahan,” katanya dalam sidang media perkembangan COVID-19 hari ini.

Dr Noor Hisham berkata semasa menghadiri persidangan video bersama pakar-pakar perubatan di Sabah pagi ini, beliau berpendapat rata-rata daripada mereka masih bersemangat tinggi dalam membincangkan situasi pandemik COVID-19 negara.

Katanya lagi, petugas kesihatan perlu pandai menjalankan jadual bekerja secara penggiliran bagi memberi masa untuk mereka berehat.

“Tetapi, walaupun bagi masa (untuk) rehat kita kadang-kadang tak boleh rehat… bangun tengah malam memikirkan bagaimana untuk selesaikan masalah. Ini semua cabaran untuk kita semua sama ada di lapangan, petugas barisan hadapan atau di sebalik tabir,” katanya.

Mengenai jumlah kumulatif petugas kesihatan yang dijangkiti wabak itu, Dr Noor Hisham berkata sehingga kini, seramai 949 petugas kesihatan mendapat COVID-19.

Beliau berkata kebanyakan daripada petugas kesihatan yang positif mendapat jangkitan dalam komuniti dan bukannya dari wad unit rawatan rapi (ICU) atau COVID-19.

“Apa yang penting apabila mereka terdedah dengan kes positf, kita kena kuarantinkan mereka dalam tempoh tertentu. Yang penting mereka kena patuh kepada prosedur operasi standard (SOP).

Contohnya, kalau mereka berkhidmat di ICU dan wad Covid mereka kena patuh SOP sedia ada, namun banyak kes positif jangkitan bukan di dalam wad ICU atau COVID-19 tetapi daripada komuniti,” katanya.

Menurut Dr Noor Hisham dua kumpulan yang amat berisiko dijangkiti ialah ahli keluarga kepada pesakit positif dan petugas kesihatan. – Bernama


‘Jangan campur urusan umat Islam’

BANGI, 7 Safar 1445H, Khamis – Persatuan Pengguna Islam Malaysia (PPIM) mengingatkan mana-mana pertubuhan bukan Islam supaya tidak masuk campur urusan umat Islam di negara ini.

Ini susulan tindakan Majlis Perundingan Agama Buddha, Kristian, Hindu, Sikh dan Taoisme Malaysia (MCCBCHST) yang mempertikaikan pelaksanaan modul Penghayatan Hadis 40 Imam Nawawi di setiap sekolah bawah Kementerian Pendidikan (KPM).

Ketua Aktivis PPIM, Datuk Nadzim Johan berkata, bantahan MCCBCHST ini adalah biadap dan mencabar umat Islam seluruh dunia.

“Apa kaitan pendidikan hadis untuk pelajar beragama Islam dengan kamu, bukan kerajaan memaksa pelajar bukan Islam menduduki pengajian itu,” katanya dalam kenyataan, hari ini.

Nadzim menegaskan, sekiranya masih ada pihak yang mencampuri urusan umat Islam dan terus menghina umat Islam, PPIM tidak akan berdiam diri.

“Kami mahu hidup dengan harmoni, semua ada agama masing-masing, ada hak masing-masing, jangan campur urusan agama kami,” tegasnya.

Pada masa sama, Nadzim mengecam tindakan MCCBCHST yang turut memberi amaran kepada Kementerian Pendidikan  bahawa penguatkuasaan modul unilateral itu akan mengundang tindakan mahkamah.

“Mereka fikir mereka siapa mahu memberi amaran kepada Kementerian Pendidikan, saya yang memberi amaran kepada jutaan umat Islam negara ini menyokong langkah kementerian memperkenal pengajian 40 hadis dan sesiapa yang menentang mari bersemuka dengan kami,” katanya.

Terdahulu, KPM melancarkan modul Penghayatan Hadis 40 Imam Nawawi bertujuan memupuk penghayatan hadis bermula di peringkat sekolah lagi.

Modul itu akan mula dilaksanakan di Sekolah Menengah Kebangsaan Agama (SMKA) dan Sekolah Agama Bantuan Kerajaan (SABK), sebelum diedarkan ke sekolah di bawah KPM tahun depan.

Timbalan Menteri Pendidikan, Lim Hui Ying berkata, modul yang akan diperkenalkan itu adalah untuk pelajar Islam sahaja.

Sebelum ini, MCCBCHST juga pernah menentang langkah Kementerian Pendidikan untuk memperkenalkan modul khat, satu bentuk kaligrafi Arab, di semua sekolah di seluruh negara.

Menurut kumpulan itu, modul khat akan bercanggah dengan Perkara 12(3) Perlembagaan Persekutuan, mengatakan ia sama seperti memaksa orang ramai untuk mengambil bahagian dalam ibadat agama selain daripada agamanya.


Fasa 1 BKC dibayar mulai 6 hingga 10 September

BANGI, 23 Muharram 1443H, Rabu – Pembayaran Fasa 1 Bantuan Khas COVID-19 (BKC) akan dibuat secara berperingkat bermula 6 September dan dijangka selesai pada 10 September 2021.

Perdana Menteri, Datuk Seri Ismail Sabri Yaakob berkata, bantuan itu akan memanfaatkan seramai 10 juta penerima terdiri daripada kategori miskin tegar, B40 dan M40 serta golongan bujang yang berkelayakan.

Beliau terdahulu mengambil maklum isu kelewatan bayaran BKC yang sepatutnya dilaksanakan pada bulan Ogos lalu.

“Oleh itu, saya telah mengarahkan Kementerian Kewangan menyegerakan pembayaran BKC.

“Hari ini (1 September 2021) dana berjumlah RM3.1 bilion telah disalurkan kepada institusi perbankan yang berkaitan,” katanya dalam kenyataan, hari ini.

Ismail berkata, BKC adalah sebahagian daripada inisiatif Pakej Perlindungan Rakyat dan Pemulihan Ekonomi (PEMULIH), selain bayaran tambahan kepada pakej rangsangan ekonomi.

Katanya, 28 Jun lalu, kerajaan mengumumkan Pakej PEMULIH sebagai antara inisiatif pemberian bantuan menyeluruh kepada rakyat dalam mengharungi kesan akibat pandemik COVID-19.

“Pembayaran seterusnya akan dilaksanakan mengikut jadual yang ditetapkan.

“Saya sentiasa peka terhadap keluh-kesah rakyat dan berharap pembayaran BKC ini sedikit sebanyak mampu meringankan beban rakyat yang terkesan akibat COVID-19.

“Kerajaan terus komited dalam memastikan kesejahteraan Keluarga Malaysia, terutama kumpulan sasar,” katanya.


Jakim harap Bajet 2023 perkukuh lagi kedudukan Islam

BANGI, 11 Rabiulawal 1444H, Sabtu – Peruntukan berjumlah RM1.5 bilion untuk pengurusan dan pembangunan hal ehwal Islam membuktikan komitmen kerajaan meningkatkan syiar Islam negara ini.

Jabatan Kemajuan Islam Malaysia (Jakim) selaku agensi penyelaras pengurusan hal ehwal Islam menyambut baik pembentangan Bajet 2023 oleh Menteri Kewangan, Tengku Datuk Seri Zafrul Tengku Abdul Aziz, semalam.

Ketua Pengarahnya, Datuk Hakimah Mohd Yusoff berkata, Jakim menghargai keprihatinan kerajaan menyediakan peruntukan RM1.5 bilion khusus untuk manfaat pengurusan dan pembangunan hal ehwal Islam negara ini.

“Peruntukan ini adalah untuk pengurusan dan pelaksanaan program keseluruhan agensi agama di bawah Jabatan Perdana Menteri seperti Jakim, Jawhar, Jawi, Jabatan Mufti Wilayah Persekutuan dan lain- lain.

“Sebahagian besar peruntukan ini adalah bagi tujuan pendidikan Islam di seluruh negara iaitu pembiayaan elaun kepada 35,000 guru KAFA, 5,000 guru takmir serta imbuhan kepada 14,373 imam di masjid kariah di negeri,” katanya dalam kenyataan, hari ini.

Beliau turut mengucapkan terima kasih kepada kerajaan atas peruntukan sebanyak RM150 juta yang disediakan kerajaan untuk penyelenggaraan fasiliti institusi pendidikan di bawah penyelarasan Jakim seperti sekolah agama rakyat, pusat tahfiz, pondok dan premis KAFA.

“Bagi pihak golongan agamawan seramai 72,000 orang yang terdiri daripada guru KAFA, guru takmir, imam, bilal, siak, noja dan marbut, Jakim juga menzahirkan ucapan terima kasih atas bantuan khas sebanyak RM500 yang melibatkan peruntukan sebanyak RM36 juta.

“Semoga peruntukan ini mampu memperkasakan lagi umat Islam di negara ini serta dapat memperkukuhkan kedudukan Islam sebagai agama Persekutuan,” katanya.


3,318 kes baharu,17 kematian

KUALA LUMPUR, 30 Jamadilakhir 1442H, Jumaat – Sebanyak 3,318 kes baharu COVID-19 direkodkan dalam tempoh 24 jam lepas, menjadikan jumlah kumulatif keseluruhan kes sebanyak 258,306.

Ketua Pengarah Kesihatan, Tan Sri Dr Noor Hisham Abdullah menerusi Twitter rasmi beliau hari ini berkata, 3,311 kes adalah penularan tempatan melibatkan 1,673 warga tempatan dan 1,638 bukan warga negara manakala tujuh kes lagi merupakan kes import membabitkan tiga warga tempatan dan empat warga asing.

“Kes aktif dengan kebolehjangkitan kini berjumlah 51,579 kes manakala dalam tempoh sama 17 kes kematian melibatkan warga tempatan dilaporkan hari ini, menjadikan jumlah kes kematian COVID-19 di negara ini direkodkan sebanyak 953 kes,” katanya.

Beliau berkata, terdapat 3,505 kes sembuh hari ini menjadikan jumlah kumulatif kes sembuh daripada COVID-19 di Malaysia adalah 205,774 kes.

Dr Noor Hisham berkata 258 kes dirawat di Unit Rawatan Rapi (ICU) dengan 119 kes memerlukan bantuan pernafasan. – Bernama


COVID-19: Hampir 3,000 kes harian dilaporkan di UK

BEIJING, 23 Muharram 1442H, Jumaat – Kes harian COVID-19 di United Kingdom (UK) pada Khamis mencatatkan 2,919 lagi kes berbanding pada Rabu sebanyak 2,659, lapor agensi berita Xinhua.

Sementara di Beirut, sebanyak 560 kes baharu dilaporkan menjadikan jumlah keseluruhan 22,437, manakala tujuh kematian dilaporkan, meningkat menjadi 219 orang, lapor Kementerian Kesihatan.

Di Myanmar pula jumlah jangkitan melonjak kepada 2,150 pertambahan 262 lagi kes, menurut kenyataan Kementerian Kesihatan dan Sukan negara itu.

Di Palestin melaporkan 1,000 kes baharu, meningkatkan jumlah keseluruhan jangkitan kepada 37,214.

Tujuh lagi kematian direkodkan, menjadikan 224 orang meninggal dunia setakat ini, sementara 25,483 lagi pulih, kata Menteri Kesihatan Mai al-Kaila dalam satu kenyataan.

Sementara itu, pihak berkuasa kesihatan Perancis berkata hampir 10,000 lebih orang didapati positif COVID-19 dalam masa sehari, menjadikan jumlah keseluruhan 353,944.

Di Baitulmaqdis jumlah kes kini berjumlah 145,526 dengan 4,429 lagi jangkitan baharu dilaporkan, kata Kementerian Kesihatan Israel.

Ia kenaikan harian tertinggi sejak wabak dikesan di Israel pada akhir Februari, memecahkan rekod sebelumnya 3,590 kes yang didaftarkan pada Selasa.

Di Mesir, 154 jangkitan baharu dilaporkan pada Khamis menjadikan kes keseluruhan di negara ini sebanyak 100,557 manakala 13 lagi pesakit meninggal dunia.

Angka korban pula setakat ini berjumlah 5,590 sementara 908 lagi sembuh menjadikan jumlah pemulihan 81,597. – Bernama


Hamzah sindir Anwar konon pejuang rakyat

BANGI, 27 Zulhijjah 1444H, Ahad – Setiausaha Agung Bersatu, Datuk Seri Hamzah Zainudin menyindir kenyataan Perdana Menteri, Datuk Seri Anwar Ibrahim yang seolah-olah lagaknya menjadi pejuang rakyat.

“Ada pihak semasa berucap di PICC (Pusat Konvensyen Antarabangsa Putrajaya) kata ‘antara ringgit jatuh sedikit dengan beban kepada rakyat, saya pilih untuk menyelamatkan rakyat daripada kedudukan ringgit’.

“Ewah-ewah lagak lakon kononnya dialah pejuang rakyat tapi soalan paling mudah ialah kalau ringgit jatuh, beban tu siapa yang tanggung? Bukankah rakyat?” bidasnya.

Membidas lagi, beliau turut membangkitkan isu inflasi yang memberi kesan kepada rakyat susulan kejatuhan nilai mata wang tempatan.

“Inflasi import naik disebabkan ringgit jatuh siapa tanggung? Bukankah rakyat?

“Harga barang makanan naik siapa yang tanggung? Yang terbeban tetap juga rakyat.

“Sebab itu PRN (Pilihan Raya Negeri) di enam negeri ini perlu dijadikan referendum rakyat untuk tolak kerajaan pimpinan Anwar Ibrahim,” katanya.

Sebelum ini, Anwar menjelaskan beliau memilih untuk menyelamatkan rakyat daripada menaikkan kadar faedah dalam menjaga kedudukan ringgit.

Jelasnya, beliau akan membantu mengurangkan beban yang dihadapi rakyat.

“Jadi kalau tanya saya sebagai yang bertanggungjawab, di antara ringgit jatuh sedikit dengan beban kepada rakyat saya pilih untuk menyelamatkan rakyat daripada kedudukan ringgit,” katanya.


3 kluster baharu dikenal pasti, 4 diisytihar tamat

PUTRAJAYA, 6 Rabiulakhir 1442H, Ahad – Kementerian Kesihatan Malaysia (KKM) mengenal pasti tiga kluster baharu hari ini, manakala empat kluster diisytihar tamat, kata Ketua Pengarah Kesihatan, Tan Sri Dr Noor Hisham Abdullah.

Tiga kluster baharu berkenaan ialah Kluster Pengkalan Barat, Kluster Bakti dan Kluster Bayam Indah.

Dr Noor Hisham berkata, empat kluster diisytihar tamat adalah Kluster Kasih, Kluster Baiduri, Kluster Long dan Kluster Bestari.

Memperincikan kluster baharu itu, Dr Noor Hisham berkata, Kluster Pengkalan Barat membabitkan Daerah Barat Daya di Pulau Pinang serta Daerah Kerian, Kuala Kangsar dan Kinta di Perak dengan kes indeks (kes ke-42,002) dilaporkan positif COVID-19 hasil saringan di tempat kerja pada 10 November lepas.

“Sehingga hari ini sejumlah 251 individu telah disaring, dengan 19 kes telah dikesan positif COVID-19 dalam kluster ini,” katanya dalam satu kenyataan media mengenai perkembangan COVID-19 di sini, hari ini.

Kluster Bakti pula membabitkan sebuah penjara dalam Daerah Seremban, Negeri Sembilan dengan kes indeks (kes ke-54,624) merupakan seorang banduan yang dilaporkan positif COVID-19 melalui saringan kemasukan tahanan ke penjara.

Dr Noor Hisham berkata, sehingga hari ini sejumlah 481 individu telah disaring, dengan 16 kes telah dikesan positif COVID-19 dalam kluster itu.

Beliau berkata, Kluster Bayam Indah pula membabitkan Daerah Kulim dan Kuala Muda di Kedah dengan sejumlah 70 individu telah disaring dengan 10 kes telah dikesan positif COVID-19 dalam kluster ini setakat hari ini.

“Kes indeks (kes ke-53,580) bagi Kluster Bayam Indah dilaporkan positif COVID-19 hasil saringan individu bergejala semalam,” katanya.

Beliau berkata, perkembangan terbaharu itu menjadikan jumlah kluster aktif yang dipantau adalah sebanyak 167 kluster, dengan 54 daripadanya melaporkan pertambahan kes. – Bernama


Macau Scam: SPRM akan panggil dua artis terkenal

BANGI, 3 Rabiulawal 1442H, Selasa – Seorang artis lelaki dan wanita dijangka dipanggil Suruhanjaya Pencegahan Rasuah Malaysia (SPRM) bagi membantu siasatan berhubung aktiviti pengubahan wang haram oleh sindiket Macau Scam dan perjudian dalam talian.

Memetik laporan media tempatan, dua artis terkenal yang terbabit dalam bidang lakonan dan pengacaraan antara beberapa artis dijangka dipanggil dalam masa terdekat.

Harian Metro memetik sumber sebagai berkata, dua individu terbabit – yang menjalankan perniagaan dan mempunyai lebih 1 juta pengikut di laman sosial – akan dipanggil memberi keterangan di pejabat SPRM, selepas tiada artis diminta tampil memberi keterangan secara sukarela.

“SPRM sudah memberi tempoh masa kepada individu terbabit untuk tampil, namun mereka berdua termasuk individu lain yang dipercayai ada kaitan dengan sindiket ini gagal hadir memberi keterangan.

“Susulan itu, SPRM akan memanggil mereka dalam masa terdekat untuk membantu siasatan,” katanya.

Pada 8 Oktober lalu, Ketua Pesuruhjaya SPRM, Datuk Seri Azam Baki meminta semua selebriti dan ahli perniagaan terbabit dengan aktiviti pengubahan wang haram supaya tampil membantu siasatan.

Arahan itu jelasnya, bagi mengelakkan SPRM menahan mereka yang berkenaan dalam masa terdekat.


‘Mungkin UMNO perlu kalah kali kedua baru hilang ego’

Oleh Siti Hafidah Abd Ghaffar

BANGI, 23 Syaaban 1442H, Isnin – Pengundi akan menolak UMNO pada Pilihan Raya Umum Ke-15 (PRU-15), sekiranya parti itu mendahulukan kepentingan peribadi tanpa mengambil pendekatan menguntungkan rakyat.

Hakikatnya, rakyat kini semakin bijak menilai dan tidak teragak-agak untuk menolak UMNO buat kali kedua jika parti itu tidak berubah.

Pemerhati politik, Ustaz Ibrahim Hassan al-Hafiz berkata, dalam situasi sekarang dan pola pengundi yang tidak terikat dengan mana-mana parti, ahli politik perlu mendahulukan kepentingan rakyat dan tidak boleh terus berpolemik.

“Tujuh kerusi yang dimenangi BN pada PRK lepas tidak boleh dijadikan ukuran kerana pertembungan dua penjuru dan PAS bersama menyokong BN.

“Mungkin UMNO perlu kalah kali kedua dalam PRU-15 baharulah sikap ego dan sombong tersebut akan berubah,” katanya ketika dihubungi Ismaweb.net.

Sementara itu, mengulas mengenai Muafakat Nasional (MN) – yang diasaskan bersama UMNO dan PAS – katanya, itu semua retorik.

Beliau berkata, keikhlasan UMNO dalam memperkasakan MN dipertikaikan kerana tujuan asal penubuhannya bukannya hanya esklusif kepada UMNO dan PAS.

“Ruh semangat Muafakat Nasional ialah perpaduan Melayu Islam tanpa mengira parti politik atau NGO. Namun apabila Bersatu dilihat ingin menyertai MN dan tidak menguntungkan UMNO maka tiada lagi kepentingan UMNO bersama MN.

“Ucapan-ucapan yang mengguris perasaan PAS ketika PAU 2020 menzahirkan apa yang terpendam dalam hati UMNO.

“MN dibina dengan linangan air mata dan dihancurkan dengan perasaan ego dan kepentingan individu,” katanya.


Demi Palestin, Turkiye henti projek tenaga dengan Israel

ANKARA, 25 Rabiulakhir 1445H, Khamis – Demi penduduk Palestin yang kini menderita akibat peperangan di Gaza, Turkiye memutuskan tidak akan membincangkan sebarang projek tenaga dengan negara haram Israel.

Menteri Tenaga dan Sumber Asli Turkiye, Aplarslan Bayaktar memberitahu penyiar swasta negara itu, dalam suasana peperangan yang hebat adalah tidak sesuai untuk berbincang mengenai projek dan kerjasama.

“Dalam suasana dan persekitaran kekejaman hebat, sangat tidak menghormati kepada penduduk di Palestin untuk berbincang mengenai sebarang projek.

“Satu-satunya perkara yang kita akan bincangkan pada masa ini ialah bagaimana kita boleh memenuhi keperluan elektrik, air dan makanan kepada penduduk di Gaza berdepan situasi terdesak.

“Itu satu-satunya projek yang boleh kita fikir untuk memulihkan tenaga elektrik di Gaza kembali beroperasi,” katanya.

Beliau memberi jaminan untuk menghantar generator dan menunggu pintu sempadan Rafah dibuka semula.

“Kami sedang mempertimbangkan bagaimana boleh menyumbang loji kuasa terapung dan loji kuasa mudah alih kepada rakyat di Gaza, yang kami panggil kapal kuasa,” katanya.

Semalam, Kementerian Kesihatan Palestin di Gaza mengumumkan jumlah kematian akibat serangan udara Israel di Semenanjung sejak 7 Oktober telah meningkat kepada lebih 10,000 dengan lebih 25,000 cedera termasuk 4,100 adalah kanak-kanak. – Agensi


Operasi pejabat kerajaan secara hibrid: KSN

KUALA LUMPUR, 10 Syawal 1442H, Sabtu – Pengoperasian pejabat kerajaan akan dilaksanakan secara hibrid melalui keberadaan di pejabat dan arahan bekerja dari rumah (BDR) dalam tempoh Perintah Kawalan Pergerakan (PKP) 3.0, kata Ketua Setiausaha Negara Tan Sri Mohd Zuki Ali.

Beliau berkata ia termasuk menggunakan pendekatan antaranya kehadiran ke pejabat pada tahap 20 peratus keseluruhan (tidak termasuk perkhidmatan petugas barisan hadapan) dan 80 peratus secara BDR dengan penggiliran.

Selain itu, kehadiran ke pejabat hanya bagi proses kerja yang tidak boleh dilaksanakan secara BDR dan memerlukan keberadaan di pejabat.

“Mesyuarat dan perbincangan dilaksanakan secara dalam talian melalui medium yang selamat dan terjamin kerahsiaan.

“Perkhidmatan kaunter hanya dibuka kepada perkhidmatan yang tidak ditawarkan secara dalam talian dan melalui janji temu sahaja,” katanya dalam kenyataan hari ini.

Mohd Zuki berkata ketua jabatan hendaklah melaksanakan arahan ini dengan merancang kehadiran penjawat awam yang diperlukan di pejabat dan BDR.

Beliau berkata pelaksanaan BDR adalah berdasarkan Pekeliling Perkhidmatan Bilangan 5 Tahun 2020 – Dasar Bekerja Dari Rumah yang jelas memperincikan aspek-aspek yang perlu dipatuhi termasuk tidak boleh melaksanakan urusan peribadi dalam waktu bekerja.

Sebarang pelanggaran salah laku dalam pematuhan kepada BDR akan dikenakan tindakan tatatertib di bawah P.U.(A) 395 – Peraturan-Peraturan Pegawai Awam (Kelakuan dan Tatatertib) 1993.

“Pihak Jabatan Perkhidmatan Awam (JPA) akan mengeluarkan garis panduan yang lengkap dalam masa terdekat dengan perincian kepada perkara-perkara berkaitan,” menurut kenyataan itu.

Mohd Zuki berkata sistem penyampaian perkhidmatan kerajaan akan terus berjalan seperti biasa untuk memastikan perkhidmatan kepada rakyat dapat diberikan dengan cepat dan tepat.

Jelasnya, pematuhan prosedur operasi standard (SOP) yang dikeluarkan oleh Kementerian Kesihatan (KKM) dan Majlis Keselamatan Negara (MKN) dari semasa ke semasa perlu dipatuhi bagi memastikan keluk jangkitan COVID-19 dapat dilandaikan. – Bernama


Indonesia nafi dakwaan jalin hubungan diplomatik dengan Israel

JAKARTA, 2 Jamadilawal 1442H, Khamis – Indonesia menafikan dakwaan media Israel bahawa negara yang majoriti penduduknya beragama Islam itu, berusaha menjalin hubungan diplomatik dengan rejim Tel Aviv.

Jurucakap Kementerian Luar Negeri, Teuku Faizasyah dalam satu kenyataan menyatakan bahawa tidak ada kemungkinan tersebut, dan kementerian itu tidak pernah berhubung dengan Israel.

“Dalam menjalankan dasar luar negeri Indonesia berkaitan dengan isu Palestin, Kementerian Luar Negeri secara konsisten bekerja sesuai dengan mandat Perlembagaan,” kata Teuku.

Kenyataan itu dikeluarkan setelah akhbar harian berbahasa Inggeris Israel, The Jerusalem Post memetik sumber diplomatik yang tidak disebutkan namanya, melaporkan pada hari Ahad bahawa Oman dan Indonesia bakal menjadi negara seterusnya untuk menjalin hubungan diplomatik dengan Israel dalam beberapa minggu mendatang.

Terdahulu, Maghribi dan Israel telah mencapai kesepakatan yang dibiayai Amerika Syarikat (AS) untuk menormalkan hubungan, menjadikan Maghribi sebagai negara Arab keempat melaksanakan perkara itu sejak Ogos.

Indonesia sejak sekian lama menjadi penyokong kuat perjuangan negara Palestin dan telah menolak untuk berkomunikasi dengan Israel.

Semasa berucap di Majlis Umum Pertubuhan Bangsa-Bangsa Bersatu (PBB) pada 3 September, Presiden Indonesia, Joko Widodo mengulangi sokongan negaranya untuk Palestin.

Selain itu, kumpulan Islam Indonesia dan pertubuhan bukan kerajaan (NGO) pro-Palestin mengecam perjanjian normalisasi baru-baru ini antara beberapa negara Arab dengan Israel. – Agensi


Pahang banteras pencerobohan tanah seluas 34 hektar di Bertam

CAMERON HIGHLANDS, 17 Rabiulakhir 1442H, Khamis – Kerajaan negeri Pahang telah menjalankan operasi membanteras kegiatan penerokaan di 98 lot tanah haram di Lembah Bertam.

Dikenali sebagai Ops Bertam, ia dilaksanakan sejak dua hari lalu dan berjalan lancar tanpa sebarang kejadian tidak diingini.

Menteri Besar, Datuk Seri Wan Rosdy Wan Ismail berkata, pihaknya mendapat kerjasama baik daripada penceroboh yang rata-rata memahami kesalahan dilakukan iaitu meneroka tanah kerajaan secara haram.

Malah, katanya, ada di antara penceroboh yang membuka struktur binaan di kawasan tanah mereka secara sukarela.

“Keadaan itu amat berbeza dengan operasi di Sungai Ichat sebelum ini yang mendapat tentangan hebat daripada peneroka tanah haram berkenaan,” katanya seperti dipetik Harian Metro, hari ini.

Tanah yang diduduki secara haram sekitar Lembah Bertam meliputi kira kira 34.7 hektar membabitkan 5.6 hektar rizab jalan dan 17.4 hektar rizab sungai dan 6.3 hektar tanah kerajaan.

Wan Rosdy berkata, kerajaan negeri ini sentiasa berusaha menangani isu penerokaan tanah haram bagi memastikan pencemaran air di pusat peranginan itu tidak berlaku lagi.

Katanya, tindakan sebelum ini berjaya memulihkan Sungai Ichat daripada tercemar teruk Kelas 4, dan kini pulih dengan kandungan air mentahnya berada pada Kelas 1.

Wan Rosdy berkata, pengalaman berdepan insiden pencemaran Sungai Ichat mendorong kerajaan negeri mengambil tindakan lebih tegas bagi melindungi alam sekitar tanah tinggi khususnya Sungai Bertam yang menjadi antara sumber air utama negeri ini.

“Sungai Bertam lebih kritikal untuk dipelihara kerana ia bukan hanya menjadi sumber air kepada penduduk di Cameron Higlands, namun ia adalah sungai paling hulu dan mengalir ke Sungai Jelai serta Sungai Pahang yang juga sumber bekalan air mentah utama kepada penduduk negeri ini.

“Selain membekalkan air ke Loji Rawatan Air (LRA) Habu di Cameron Higlands, Sungai Bertam adalah sumber air utama kepada 17 LRA di sepanjang Sungai Pahang bermula dari LRA Terla sehingga ke daerah Pekan yang membabitkan 122,049 pemilik akaun iaitu bersamaan hampir 0.6 juta penduduk Pahang,” katanya.


Polis KL lengkapkan kertas siasatan kes penipuan visa haji furada

KUALA LUMPUR, 20 Zulhijjah 1443H, Rabu – Polis Kuala Lumpur dalam proses melengkapkan kertas siasatan berhubung penipuan visa haji furada oleh dua ejen pelancongan yang beroperasi di Danau Kota, Setapak di sini, membabitkan kerugian lebih RM2 juta.

Ketua Polis Kuala Lumpur Datuk Azmi Abu Kassim berkata sebanyak 47 laporan polis diterima berhubung kes berkenaan dan susulan itu dua lelaki serta tiga wanita warga tempatan berusia 28 hingga 51 tahun ditahan bagi membantu siasatan.

“Setelah tempoh reman tamat pada 16 Julai lepas, kesemua individu terbabit diserahkan kepada Polis Kontinjen Johor untuk siasatan berkaitan modus operandi yang sama,” katanya dalam kenyataan hari ini.

Azmi berkata kertas siasatan akan dirujuk kepada pejabat Peguam Negara dalam masa terdekat untuk mendapatkan keputusan tindakan lanjut.

Semalam, Setiausaha Polis Malaysia Datuk Noorsiah Mohd Saaduddin dalam kenyataannya memaklumkan pihaknya menerima 121 laporan berhubung kes penipuan pakej menunaikan ibadah haji dan umrah menggunakan visa furada yang melibatkan kerugian lebih RM5.1 juta di seluruh negara.

Pada 7 Julai lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah syarikat pelancongan swasta.

Mereka dipercayai menggunakan visa furada, iaitu visa yang diuruskan sendiri tanpa membabitkan jumlah kuota yang diperoleh Lembaga Tabung Haji (TH). – Bernama